title: CINNEADH CUR CHUN FEIDHME (AE) …/… ÓN gCOIMISIÚN maidir le coibhéis na gceanglas maoirseachta agus rialála tríú tíortha áirithe agus tríú críocha áirithe chun críocha risíochtaí a láimhseáil i gcomhréir le Rialachán (AE) Uimh. 575/2013 ó Pharlaimint na hEorpa agus ón gComhairle

text:
               CINNEADH CUR CHUN FEIDHME (AE) …/… ÓN gCOIMISIÚN

               an 1.10.2021

               maidir le coibhéis na gceanglas maoirseachta agus rialála tríú tíortha áirithe agus tríú críocha áirithe chun críocha risíochtaí a láimhseáil i gcomhréir le Rialachán (AE) Uimh. 575/2013 ó Pharlaimint na hEorpa agus ón gComhairle

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Rialachán (AE) Uimh. 575/2013 ó Pharlaimint na hEorpa agus ón gComhairle an 26 Meitheamh 2013 maidir le ceanglais stuamachta i gcomhair institiúidí creidmheasa agus gnólachtaí infheistíochta agus lena leasaítear Rialachán (AE) Uimh. 648/2012
                  1
               , agus go háirithe Airteagal 107(4), Airteagal 114(7), Airteagal 115(4), Airteagal 116(5), Airteagal 142(2) agus Airteagal 391, an dara mír, de,

               De bharr an mhéid seo a leanas:

               (1)Tá ceanglais chaipitil le comhlíonadh ag institiúidí ar bhealach a léirítear go leordhóthanach na rioscaí a dtéann na hinstitiúidí sin fúthu, lena n‑áirítear riosca creidmheasa, ag féachaint do na comhthéacsanna geografacha éagsúla ina n‑oibríonn siad. Agus gach ní eile mar a chéile, is de réir cháilíocht an chreata rialála ábhartha agus na maoirseachta ábhartha a chuirtear i bhfeidhm ar na heintitis sin sa tríú tír ábhartha a chinntear an riosca creidmheasa arna thabhú ag institiúidí a bhaineann le risíochtaí ar eintitis atá lonnaithe lasmuigh den Aontas.

               (2)Ina theannta sin, tá a risíochtaí ar chliaint aonair le teorannú ag institiúidí chun neamhchosaint ar riosca comhchruinnithe iomarcach a sheachaint. Agus a risíochtaí ar chliaint aonair á ríomh ag institiúidí, féadfar cead a thabhairt dóibh cineálacha áirithe risíochtaí ar institiúidí a fhágáil as an ríomh sin. Nuair is lasmuigh den Aontas atá cliaint lonnaithe, áfach, is ar cháilíocht an chreata rialála ábhartha agus na maoirseachta ábhartha a chuirtear i bhfeidhm maidir leis na heintitis sin sa tríú tír ábhartha, is ar cháilíocht na rudaí sin freisin a bhraitheann sé cibé acu is féidir nó nach féidir caitheamh leo mar institiúidí.

               (3)Le Rialachán (AE) 876/2019 ó Pharlaimint na hEorpa agus ón gComhairle
                  2
               , tugadh isteach, inter alia, in Airteagal 391 de Rialachán (AE) Uimh. 575/2013 foráil lena dtugtar cumhacht don Choimisiún cinntí cur chun feidhme a ghlacadh i dtaobh an gcuirtear i bhfeidhm i dtríú tír ceanglais stuamachta mhaoirseachta agus rialála atá coibhéiseach ar a laghad leis na ceanglais sin a chuirtear i bhfeidhm san Aontas, chun láimhseáil risíochtaí faoi Chuid 4 de Rialachán (AE) Uimh. 575/2013 a chinneadh. Dá bhrí sin, ba cheart liosta a bhunú de thríú tíortha agus de thríú críocha a meastar na ceanglais stuamachta mhaoirseachta agus rialála iontu a bheith coibhéiseach leis na cinn a chuirtear i bhfeidhm san Aontas chun críocha Airteagal 391 den Rialachán sin. Ar mhaithe leis an deimhneacht dhlíthiúil agus an chomhsheasmhacht, is gá na forálacha uile maidir le coibhéis na gceanglas maoirseachta agus rialála tríú tíortha agus tríú críocha chun risíochtaí a láimhseáil i gcomhréir le Rialachán (AE) Uimh. 575/2013 a chur san áireamh in aon Chinneadh amháin. Is gá, dá bhrí sin, Cinneadh Cur Chun Feidhme (AE) 908/2014 ón gCoimisiún a aisghairm agus a ionadú
                  3
               .

               (4)Le hAirteagal 107(3) de Rialachán (AE) Uimh. 575/2013 ní féidir le hinstitiúidí risíochtaí ar ghnólachtaí infheistíochta, institiúidí creidmheasa agus malartáin tríú tír a láimhseáil mar risíochtaí ar institiúidí ach amháin más rud é go gcuirtear i bhfeidhm sa tríú tír ceanglais stuamachta agus mhaoirseachta maidir leis an eintiteas lena mbaineann, atá coibhéiseach ar a laghad leis na ceanglais sin a chuirtear i bhfeidhm san Aontas.

               (5)Leagtar síos le hAirteagal 114(7), Airteagal 115(4) agus Airteagal 116(5) de Rialachán (AE) Uimh 575/2013 ualaí sonracha riosca is infheidhme maidir le risíochtaí ar rialtais láir, bainc cheannais, rialtais réigiúnacha, údaráis áitiúla, agus eintitis earnála poiblí atá lonnaithe i dtríú tíortha ina gcuirtear socruithe maoirseachta agus rialála i bhfeidhm atá coibhéiseach ar a laghad leis na socruithe maoirseachta agus rialála sin a chuirtear i bhfeidhm san Aontas.

               (6)Leagtar síos in Airteagal 153 de Rialachán (AE) Uimh. 575/2013 an fhoirmle chun méideanna na risíochtaí ualaithe ó thaobh riosca a ríomh le haghaidh risíochtaí ar chorparáidí, institiúidí, rialtais láir agus bainc cheannais faoin gcur chuige atá bunaithe ar rátálacha inmheánacha (IRB) agus sonraítear ann na paraiméadair atá le húsáid le haghaidh an ríomha sin, lena n‑áirítear an chomhéifeacht chomhghaolúcháin. Socraítear in Airteagal 153(2) de Rialachán (AE) Uimh. 575/2013 an chomhéifeacht chomhghaolúcháin is infheidhme maidir le mór-eintitis earnála airgeadais. De bhun Airteagal 142(1), pointe (4)(b), den Rialachán sin, chun go measfar gur ‘mór-eintiteas earnála airgeadais’ é, beidh an t‑eintiteas earnála airgeadais nó ceann dá fhochuideachtaí faoi réir dlíthe tríú tír ina gcuirtear ceanglais stuamachta mhaoirseachta i bhfeidhm atá coibhéiseach ar a laghad leis na ceanglais sin a chuirtear i bhfeidhm san Aontas.

               (7)Le hAirteagal 391 de Rialachán (AE) Uimh. 575/2013, ceadaítear d’institiúidí atá bunaithe san Aontas risíocht ar ghnóthas príobháideach nó poiblí de chuid tríú tír a láimhseáil mar risíocht ar institiúid chun críocha Chuid 4 den Rialachán sin, ar choinníoll go measfaí gurbh ‘institiúid’ é an gnóthas mar a shainmhínítear in Airteagal 4(1), pointe (3) den Rialachán sin, dá mba rud é go raibh sé bunaithe san Aontas, agus ar choinníoll go bhfuil sé údaraithe i dtríú tír ina gcuirtear ceanglais stuamachta mhaoirseachta agus rialála i bhfeidhm atá coibhéiseach ar a laghad leis na ceanglais sin a chuirtear i bhfeidhm san Aontas.

               (8)Chun na risíochtaí iomchuí atá ualaithe ó thaobh riosca a chinneadh chun ceanglais chaipitil maidir leis an riosca creidmheasa a ghabhann le risíochtaí ar chatagóirí áirithe eintiteas atá lonnaithe i dtríú tíortha a ríomh, chomh maith le contrapháirtithe a láimhseáil go hiomchuí chun críocha Chuid 4 de Rialachán (AE) Uimh. 575/2013, tá measúnú déanta ag an gCoimisiún ar choibhéis na socruithe maoirseachta agus rialála tríú tíortha leis na socruithe comhfhreagracha maoirseachta agus rialála san Aontas.

               (9)Cinneadh an choibhéis trí anailís bunaithe ar thorthaí a dhéanamh ar shocruithe stuamachta, rialála agus maoirseachta an tríú tír, ar anailís í lena ndéantar tástáil ar a cumas na cuspóirí ginearálta céanna a bhaint amach agus atá ag socruithe stuamachta, maoirseachta agus rialála an Aontais. Tagraítear sna cuspóirí sin go háirithe do chobhsaíocht agus sláine an chórais airgeadais intíre agus an chórais airgeadais dhomhanda araon ina n‑iomláine; d’éifeachtacht agus leordhóthanacht cosaint taisceoirí agus tomhaltóirí eile seirbhísí airgeadais; don chomhar idir gníomhaithe éagsúla an chórais airgeadais, lena n‑áirítear rialtóirí agus maoirseoirí; do neamhspleáchas agus éifeachtacht na maoirseachta; agus do chur chun feidhme agus forfheidhmiú éifeachtach na gcaighdeán ábhartha arna gcomhaontú go hidirnáisiúnta. Chun na cuspóirí ginearálta céanna agus atá ag socruithe stuamachta, maoirseachta agus rialála an Aontais a bhaint amach, ba cheart do shocruithe stuamachta, maoirseachta agus rialála an tríú tír sraith caighdeán oibríochtúil, eagraíochtúil agus maoirseachta a chomhlíonadh lena léirítear na gnéithe bunriachtanacha de cheanglais mhaoirseachta agus rialála an Aontais is infheidhme maidir le catagóirí ábhartha institiúidí airgeadais.

               (10)Chun críocha Airteagal 114, 115 agus 116 de Rialachán (AE) Uimh. 575/2013 ba cheart an choibhéis a chinneadh trí thagairt a dhéanamh do na socruithe maoirseachta agus rialála is infheidhme maidir le hinstitiúidí creidmheasa ós rud é gur gnách go socraítear leis na socruithe sin na hualaí riosca chun ceanglais chaipitil le haghaidh riosca creidmheasa a ríomh.

               (11)Chun críocha Airteagal 142 de Rialachán (AE) Uimh. 575/2013, ba cheart an choibhéis a theorannú do na socruithe maoirseachta agus rialála is infheidhme maidir le gnóthais tríú tír a bhfuil príomhghnó acu atá inchomparáide le gnó institiúide creidmheasa nó gnólachta infheistíochta, i gcomhréir leis na sainmhínithe in Airteagal 4(1), pointe (27) den Rialachán sin, agus an sainmhíniú in Airteagal 4(1), pointe (3) de á chur san áireamh.

               (12)Chun críocha Airteagal 391 de Rialachán (AE) Uimh. 575/2013, ba cheart an choibhéis a theorannú do na socruithe maoirseachta agus rialála is infheidhme maidir le gnóthais tríú tír a bhfuil príomhghnó acu atá inchomparáide le gnó institiúide creidmheasa nó gnólachta infheistíochta i gcomhréir leis an sainmhíniú in Airteagal 4(1), pointe (3) den Rialachán sin.

               (13)Agus measúnuithe neamhspleácha ag na heagraíochtaí idirnáisiúnta á gcur san áireamh, amhail measúnuithe arna ndéanamh ag Coiste Basel um Maoirseacht ar Bhaincéireacht, an Ciste Airgeadaíochta Idirnáisiúnta, agus an Eagraíocht Idirnáisiúnta um Choimisiúin Urrús, tá measúnú déanta ag an gCoimisiún ar shocruithe maoirseachta agus rialála tríú tíortha áirithe is infheidhme maidir le hinstitiúidí creidmheasa, gnólachtaí infheistíochta agus malartáin. Leis an anailís sin, cuireadh ar a chumas don Choimisiún Cinneadh Cur Chun Feidhme (AE) 908/2014 a ghlacadh lena leagtar síos liosta tosaigh de thríú tíortha agus de thríú críocha a mheastar a bheith coibhéiseach ó thaobh socruithe maoirseachta agus rialála de, chun cinneadh a dhéanamh ar láimhseáil na gcatagóirí ábhartha risíochtaí dá dtagraítear in Airteagail 107, 114, 115, 116 agus 142 de Rialachán (AE) Uimh. 575/2013.

               (14)Ní raibh sé i gceist go mbeadh liosta na dtíortha coibhéiseacha a sainaithníodh i gCinneadh Cur Chun Feidhme (AE) 908/2014 uileghabhálach ná cinntitheach. Ar bhonn faireachán tráthrialta ar éabhlóid na socruithe maoirseachta agus rialála tríú tíortha agus tríú críocha chun measúnú a dhéanamh ar a gcoibhéis le socruithe maoirseachta agus rialála an Aontais, leasaíodh an Cinneadh Cur Chun Feidhme sin ina dhiaidh sin le Cinntí Cur Chun Feidhme (AE) 230/2016
                  4
               , 2358/2016
                  5
               , 536/2019
                  6
                agus 2166/2019
                  7
               ón gCoimisiún. Leis na Cinntí sin, leathnaíodh na liostaí de thríú tíortha agus de thríú críocha a mheastar a bheith coibhéiseach, agus na foinsí faisnéise a bhí ar fáil á gcur san áireamh, lena n‑áirítear an measúnú arna dhéanamh ag na heagraíochtaí idirnáisiúnta, agus ag an Údarás Baincéireachta Eorpach (ÚBE) ina dhiaidh sin.

               (15)Ó glacadh Cinneadh Cur Chun Feidhme (AE) 2166/2019, tá faireachán leanúnach á dhéanamh ag an gCoimisiún ar fhorbairtí ábhartha i gcreataí stuamachta, maoirseachta agus rialála tríú tíortha, agus na foinsí faisnéise atá ar fáil á gcur san áireamh, lena n‑áirítear measúnuithe arna ndéanamh ag an Údarás Baincéireachta Eorpach. Mar thoradh ar mheasúnú amháin den sórt sin, mhol an tÚdarás Baincéireachta Eorpach gur cheart na creataí stuamachta, maoirseachta agus rialála is infheidhme maidir le hinstitiúidí creidmheasa sa Bhoisnia agus sa Heirseagaivéin agus sa Mhacadóin Thuaidh a mheas a bheith coibhéiseach le creat dlíthiúil an Aontais chun críocha Airteagal 107(4), Airteagal 114(7), Airteagal 115(4), Airteagal 116(5), Airteagal 142(2) agus Airteagal 391 de Rialachán (AE) Uimh. 575/2013.

               (16)Aithníonn an Coimisiún gur institiúidí creidmheasa amháin arna n‑údarú faoin dlí náisiúnta faoi seach a cumhdaíodh sa mheasúnú a rinne an tÚdarás Baincéireachta Eorpach ar an gcreat stuamachta, maoirseachta agus rialála is infheidhme maidir le hinstitiúidí sa Bhoisnia agus sa Heirseagaivéin agus sa Mhacadóin Thuaidh. Dá bhrí sin, níor cheart feidhm a bheith ag an gCinneadh seo maidir le heintitis eile atá bunaithe sa Bhoisnia agus sa Heirseagaivéin agus sa Mhacadóin Thuaidh.

               (17)Agus moladh an Údaráis Baincéireachta Eorpaigh á chur san áireamh, agus ar bhonn a mheasúnaithe féin, chinn an Coimisiún go bhfuil ag an mBoisnia agus an Heirseagaivéin agus ag an Macadóin Thuaidh socruithe stuamachta, maoirseachta agus rialála i bhfeidhm lena gcomhlíontar sraith caighdeán oibríochtúil, eagraíochtúil agus maoirseachta lena léirítear na gnéithe bunriachtanacha de shocruithe stuamachta, maoirseachta agus rialála an Aontais is infheidhme maidir le hinstitiúidí creidmheasa. Dá bhrí sin, is iomchuí a mheas na creataí stuamachta, maoirseachta agus rialála is infheidhme maidir le hinstitiúidí creidmheasa sa Bhoisnia agus an Heirseagaivéin agus sa Mhacadóin Thuaidh a bheith coibhéiseach leis na creataí sin a chuirtear i bhfeidhm san Aontas chun críocha Airteagal 107(4), Airteagal 114(7), Airteagal 115(4), Airteagal 116(5), Airteagal 142(2) agus Airteagal 391 de Rialachán (AE) Uimh. 575/2013.

               (18)Ba cheart, dá bhrí sin, an Bhoisnia agus an Heirseagaivéin agus an Mhacadóin Thuaidh a áireamh sna liostaí ábhartha de thríú tíortha agus de thríú críocha a meastar a gceanglais agus a socruithe stuamachta, maoirseachta agus rialála a bheith coibhéiseach le córas an Aontais chun críocha risíochtaí a láimhseáil i gcomhréir le Rialachán (AE) Uimh. 575/2013.

               (19)Tar éis na measúnuithe a rinneadh go dtí seo, chinn an Coimisiún go bhfuil ag an Airgintín, an Astráil, an Bhoisnia agus an Heirseagaivéin, an Bhrasaíl, Ceanada, an tSín, na Scigirí, an Ghraonlainn, Geansaí, Hong Cong, an India, Oileán Mhanann, an tSeapáin, Geirsí, Meicsiceo, Monacó, an Nua-Shéalainn, an Mhacadóin Thuaidh, an Araib Shádach, an tSeirbia, Singeapór, an Afraic Theas, an Chóiré Theas, an Eilvéis, an Tuirc agus SAM, socruithe stuamachta, maoirseachta agus rialála i bhfeidhm lena gcomhlíontar sraith caighdeán oibríochtúil, eagraíochtúil agus maoirseachta lena léirítear na gnéithe bunriachtanacha de shocruithe stuamachta, maoirseachta agus rialála an Aontais is infheidhme maidir le hinstitiúidí creidmheasa. Dá bhrí sin, is iomchuí a mheas na ceanglais stuamachta, mhaoirseachta agus rialála is infheidhme maidir le hinstitiúidí creidmheasa atá lonnaithe sna tíortha sin a bheith coibhéiseach ar a laghad leis na ceanglais sin a chuirtear i bhfeidhm san Aontas chun críocha Airteagal 107(4), Airteagal 114(7), Airteagal 115(4), Airteagal 116(5), Airteagal 142(2) agus Airteagal 391 de Rialachán (AE) Uimh. 575/2013.

               (20)Tar éis na measúnuithe a rinneadh go dtí seo, chinn an Coimisiún go bhfuil ag an Astráil, an Bhrasaíl, Ceanada, an tSín, Hong Cong, an Indinéis, an tSeapáin (teoranta d’Oibreoirí Gnó Ionstraimí Airgeadais de Chineál I), Meicsiceo, an Chóiré Theas, an Araib Shádach, Singeapór, an Afraic Theas agus SAM, socruithe stuamachta, maoirseachta agus rialála i bhfeidhm lena gcomhlíontar sraith caighdeán oibríochtúil, eagraíochtúil agus maoirseachta lena léirítear na gnéithe bunriachtanacha de shocruithe stuamachta, maoirseachta agus rialála an Aontais is infheidhme maidir le hinstitiúidí creidmheasa. Dá bhrí sin, is iomchuí a mheas gur coibhéiseach ar a laghad iad na ceanglais mhaoirseachta agus rialála is infheidhme maidir le gnólachtaí infheistíochta sna tríú tíortha sin leis na ceanglais sin a chuirtear i bhfeidhm san Aontas chun críocha Airteagal 107(4), Airteagal 114(7), Airteagal 115(4), Airteagal 116(5), Airteagal 142(2) agus Airteagal 391 de Rialachán (AE) Uimh. 575/2013.

               (21)Tar éis na measúnuithe a rinneadh go dtí seo, chinn an Coimisiún go bhfuil ag an Astráil, an Bhrasaíl, Ceanada, an tSín, an India, an Indinéis, an tSeapáin, Meicsiceo, an Chóiré Theas, an Araib Shádach, Singeapór, an Afraic Theas, agus SAM, socruithe stuamachta, maoirseachta agus rialála i bhfeidhm lena gcomhlíontar sraith caighdeán oibríochtúil, lena léirítear na gnéithe bunriachtanacha de shocruithe stuamachta, maoirseachta agus rialála an Aontais is infheidhme maidir le malartáin. Dá bhrí sin, is iomchuí a mheas gur coibhéiseach ar a laghad iad na ceanglais mhaoirseachta agus rialála is infheidhme sna tríú tíortha sin maidir le malartáin leis na ceanglais sin a chuirtear i bhfeidhm san Aontas chun críocha Airteagal 107(4) de Rialachán (AE) Uimh. 575/2013 teoranta do risíochtaí ar mhalartáin atá lonnaithe sna tríú tíortha sin.

               (22)Ní uileghabhálach do na liostaí de thríú tíortha agus de thríú críocha a mheastar a bheith coibhéiseach chun críocha fhorálacha ábhartha Rialachán (AE) Uimh. 575/2013. Le cúnamh ón Údarás Baincéireachta Eorpach, leanfaidh an Coimisiún d’fhaireachán a dhéanamh go tráthrialta ar fhorbairt na socruithe maoirseachta agus rialála tríú tíortha agus tríú críocha d’fhonn na liostaí de thríú tíortha agus de thríú críocha a leagtar amach sa Chinneadh seo a thabhairt cothrom le dáta, de réir mar is iomchuí agus gach cúig bliana ar a laghad, agus aird á tabhairt, go háirithe, ar fhorbairtí i socruithe maoirseachta agus rialála, san Aontas agus ar an leibhéal domhanda, agus i bhfianaise foinsí nua faisnéise ábhartha a bheidh ar fáil.

               (23)Maidir leis an athbhreithniú tráthrialta ar na ceanglais stuamachta agus mhaoirseachta is infheidhme sna tríú tíortha agus sna tríú críocha a liostaítear in Iarscríbhinní I go VI a ghabhann leis an gCinneadh seo, ba cheart dó a bheith gan dochar don fhéidearthacht don Choimisiún athbhreithniú sonrach, a bhaineann le tríú tír nó tríú críoch aonair, a dhéanamh tráth ar bith lasmuigh den athbhreithniú ginearálta i gcás ina dtabharfaidh forbairtí ábhartha ar an gCoimisiún athmheasúnú a dhéanamh ar an aitheantas a dheonaítear leis an gCinneadh seo. D’fhéadfadh sé go dtarraingeofaí siar aitheantas na coibhéise de thoradh athmheasúnú den sórt sin.

               (24)Tá na bearta dá bhforáiltear sa Chinneadh seo i gcomhréir leis an tuairim ón gCoiste Baincéireachta Eorpach,

               TAR ÉIS AN CINNEADH SEO A GHLACADH:

               Airteagal 1

               Coibhéis na gceanglas a chuirtear i bhfeidhm maidir le hinstitiúidí creidmheasa chun críocha Airteagal 107(4) de Rialachán (AE) Uimh. 575/2013

               Chun críocha Airteagal 107(4) de Rialachán (AE) Uimh. 575/2013, meastar go gcuireann na tríú tíortha agus na tríú críocha a liostaítear in Iarscríbhinn I a ghabhann leis an gCinneadh seo, go gcuireann siad socruithe maoirseachta agus rialála i leith institiúidí creidmheasa i bhfeidhm atá coibhéiseach leis na socruithe sin a chuirtear i bhfeidhm san Aontas.

               Airteagal 2

               Coibhéis na gceanglas a chuirtear i bhfeidhm maidir le gnólachtaí infheistíochta chun críocha Airteagal 107(4) de Rialachán (AE) Uimh. 575/2013

               Chun críocha Airteagal 107(4) de Rialachán (AE) Uimh. 575/2013, meastar go gcuireann na tríú tíortha a liostaítear in Iarscríbhinn II a ghabhann leis an gCinneadh seo, go gcuireann siad socruithe maoirseachta agus rialála i leith gnólachtaí infheistíochta i bhfeidhm atá coibhéiseach leis na socruithe sin a chuirtear i bhfeidhm san Aontas.

               Airteagal 3

               Coibhéis na gceanglas a chuirtear i bhfeidhm maidir le malartáin chun críocha Airteagal 107(4) de Rialachán (AE) Uimh. 575/2013

               Chun críocha Airteagal 107(4) de Rialachán (AE) Uimh. 575/2013, meastar go gcuireann na tríú tíortha a liostaítear in Iarscríbhinn III a ghabhann leis an gCinneadh seo, go gcuireann siad socruithe maoirseachta agus rialála i leith malartán i bhfeidhm atá coibhéiseach leis na socruithe sin a chuirtear i bhfeidhm san Aontas.

               Airteagal 4

               Coibhéis na gceanglas a chuirtear i bhfeidhm maidir le risíochtaí ar rialtais láir, bainc cheannais, rialtais áitiúla agus eintitis earnála poiblí chun críocha Airteagail 114, 115 agus 116 de Rialachán (AE) Uimh. 575/2013

               Chun críocha Airteagal 114(7), Airteagal 115(4) agus Airteagal 116(5) de Rialachán (AE) Uimh. 575/2013, meastar go gcuireann na tríú tíortha agus na tríú críocha a liostaítear in Iarscríbhinn IV a ghabhann leis an gCinneadh seo, go gcuireann siad socruithe maoirseachta agus rialála i bhfeidhm atá coibhéiseach leis na socruithe sin a chuirtear i bhfeidhm san Aontas.

               Airteagal 5

               Coibhéis na gceanglas a chuirtear i bhfeidhm maidir le hinstitiúidí creidmheasa agus gnólachtaí infheistíochta chun críocha Airteagal 142 de Rialachán (AE) Uimh. 575/2013

               Chun críocha Airteagal 142(2) de Rialachán (AE) Uimh. 575/2013, meastar go gcuireann na tríú tíortha agus na tríú críocha a liostaítear in Iarscríbhinn V a ghabhann leis an gCinneadh seo, go gcuireann siad socruithe maoirseachta agus rialála i bhfeidhm atá coibhéiseach leis na socruithe sin a chuirtear i bhfeidhm san Aontas.

               Airteagal 6

               Coibhéis na gceanglas a chuirtear i bhfeidhm maidir le hinstitiúidí chun críocha Airteagal 391 de Rialachán (AE) Uimh. 575/2013

               Chun críocha Airteagal 391 de Rialachán (AE) Uimh. 575/2013, meastar go gcuireann na tríú tíortha agus na tríú críocha a liostaítear in Iarscríbhinn VI a ghabhann leis an gCinneadh seo, go gcuireann siad socruithe maoirseachta agus rialála i bhfeidhm atá coibhéiseach leis na socruithe sin a chuirtear i bhfeidhm san Aontas.

               Airteagal 7

               AisghairmAisghairtear Cinneadh 2014/908/AE. Déanfar tagairtí don Chinneadh aisghairthe a fhorléiriú mar thagairtí don Chinneadh seo agus léifear iad i gcomhréir leis an tábla comhghaoil atá in Iarscríbhinn VII.

               Airteagal 8

               Teacht i bhfeidhm

               Tiocfaidh an Cinneadh seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

               Arna dhéanamh sa Bhruiséil, 1.10.2021

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        IO L 176, 27.6.2013, lch. 1.

                     (2)

                        Rialachán (AE) 2019/876 ó Pharlaimint na hEorpa agus ón gComhairle an 20 Bealtaine 2019 lena leasaítear Rialachán (AE) Uimh. 575/2013 a mhéid a bhaineann leis an gcóimheas luamhánaithe, leis an gcóimheas glanchistiúcháin chobhsaí, leis na ceanglais maidir le cistí dílse agus dliteanais incháilithe, le riosca creidmheasa an chontrapháirtí, leis an riosca margaidh, leis na risíochtaí ar chontrapháirtithe lárnacha, le risíochtaí ar ghnóthais chomhinfheistíochta, le risíochtaí móra, le ceanglais tuairiscithe agus nochta, agus Rialachán (AE) Uimh. 648/2012 (IO L 150, 7.6.2019, lch. 1).

                     (3)

                        Cinneadh Cur Chun Feidhme 2014/908/AE ón gCoimisiún an 12 Nollaig 2014 maidir le coibhéis na gceanglas maoirseachta agus rialála tríú tíortha áirithe agus tríú críocha áirithe chun risíochtaí a láimhseáil i gcomhréir le Rialachán (AE) Uimh. 575/2013 ó Pharlaimint na hEorpa agus ón gComhairle (IO L 359, 16.12.2014, lch. 155).

                     (4)

                        Cinneadh Cur Chun Feidhme (AE) 2016/230 ón gCoimisiún an 17 Feabhra 2016 lena leasaítear Cinneadh Cur Chun Feidhme 2014/908/AE maidir leis na liostaí de thríú tíortha agus de thríú críocha a meastar a gceanglais mhaoirseachta agus rialála a bheith coibhéiseach chun críocha risíochtaí a láimhseáil i gcomhréir le Rialachán (AE) Uimh. 575/2013 ó Pharlaimint na hEorpa agus ón gComhairle (IO L 41, 18.02.2016, lch. 23).

                     (5)

                        Cinneadh Cur Chun Feidhme (AE) 2016/2358 ón gCoimisiún an 20 Nollaig 2016 lena leasaítear Cinneadh Cur Chun Feidhme 2014/908/AE maidir leis na liostaí de thríú tíortha agus de thríú críocha a meastar a gceanglais mhaoirseachta agus rialála a bheith coibhéiseach chun críocha risíochtaí a láimhseáil i gcomhréir le Rialachán (AE) Uimh. 575/2013 ó Pharlaimint na hEorpa agus ón gComhairle (IO L 348, 21.12.2016, lch. 75).

                     (6)

                        Cinneadh Cur Chun Feidhme (AE) 2019/536 ón gCoimisiún an 29 Márta 2019 lena leasaítear Cinneadh Cur Chun Feidhme 2014/908/AE maidir leis na liostaí de thríú tíortha agus de thríú críocha a meastar a gceanglais mhaoirseachta agus rialála a bheith coibhéiseach chun críocha risíochtaí a láimhseáil i gcomhréir le Rialachán (AE) Uimh. 575/2013 ó Pharlaimint na hEorpa agus ón gComhairle (IO L 92, 1.4.2019, lch. 3).

                     (7)

                        Cinneadh Cur Chun Feidhme (AE) 2019/2166 ón gCoimisiún an 16 Nollaig 2019 lena leasaítear Cinneadh Cur Chun Feidhme 2014/908/AE maidir leis an tSeirbia an Chóiré Theas a áireamh sna liostaí de thríú tíortha agus de thríú críocha a meastar a gceanglais mhaoirseachta agus rialála a bheith coibhéiseach chun críocha risíochtaí a láimhseáil i gcomhréir le Rialachán (AE) Uimh. 575/2013 ó Pharlaimint na hEorpa agus ón gComhairle (IO L 328, 18.12.2019, lch. 84).

    ---documentbreak---

               IARSCRÍBHINN I

               LIOSTA DE THRÍÚ TÍORTHA AGUS DE THRÍÚ CRÍOCHA DÁ dTAGRAÍTEAR IN AIRTEAGAL 1 (INSTITIÚIDÍ CREIDMHEASA)

               (1)An Airgintín

               (2)An Astráil

               (3)An Bhoisnia agus an Heirseagaivéin

               (4)An Bhrasaíl

               (5)Ceanada

               (6)An tSín

               (7)Na Scigirí

               (8)An Ghraonlainn

               (9)Geansaí

               (10)Hong Cong

               (11)An India

               (12)Oileán Mhanann

               (13)An tSeapáin

               (14)Geirsí

               (15)Meicsiceo

               (16)Monacó

               (17)An Nua-Shéalainn

               (18)An Mhacadóin Thuaidh

               (19)An Araib Shádach

               (20)An tSeirbia

               (21)Singeapór

               (22)An Afraic Theas

               (23)An Chóiré Theas

               (24)An Eilvéis

               (25)An Tuirc

               (26)SAM

               IARSCRÍBHINN II

               LIOSTA DE THRÍÚ TÍORTHA AGUS DE THRÍÚ CRÍOCHA DÁ dTAGRAÍTEAR IN AIRTEAGAL 2 (GNÓLACHTAÍ INFHEISTÍOCHTA)

               (1)An Astráil

               (2)An Bhrasaíl

               (3)Ceanada

               (4)An tSín

               (5)Hong Cong

               (6)An Indinéis

               (7)An tSeapáin (teoranta d’Oibreoirí Gnó Ionstraimí Airgeadais de Chineál I)

               (8)Meicsiceo

               (9)An Chóiré Theas

               (10)An Araib Shádach

               (11)Singeapór

               (12)An Afraic Theas

               (13)SAM

               IARSCRÍBHINN III

               LIOSTA DE THRÍÚ TÍORTHA AGUS DE THRÍÚ CRÍOCHA DÁ dTAGRAÍTEAR IN AIRTEAGAL 3 (MALARTÁIN)

               (1)An Astráil

               (2)An Bhrasaíl

               (3)Ceanada

               (4)An tSín

               (5)An India

               (6)An Indinéis

               (7)An tSeapáin

               (8)Meicsiceo

               (9)An Chóiré Theas

               (10)An Araib Shádach

               (11)Singeapór

               (12)An Afraic Theas

               (13)SAM

               IARSCRÍBHINN IV

               LIOSTA DE THRÍÚ TÍORTHA AGUS DE THRÍÚ CRÍOCHA DÁ dTAGRAÍTEAR IN AIRTEAGAL 4 (INSTITIÚIDÍ CREIDMHEASA)

               (1)An Airgintín

               (2)An Astráil

               (3)An Bhoisnia agus an Heirseagaivéin

               (4)An Bhrasaíl

               (5)Ceanada

               (6)An tSín

               (7)Na Scigirí

               (8)An Ghraonlainn

               (9)Geansaí

               (10)Hong Cong

               (11)An India

               (12)Oileán Mhanann

               (13)An tSeapáin

               (14)Geirsí

               (15)Meicsiceo

               (16)Monacó

               (17)An Nua-Shéalainn

               (18)An Mhacadóin Thuaidh

               (19)An Araib Shádach

               (20)An tSeirbia

               (21)Singeapór

               (22)An Afraic Theas

               (23)An Chóiré Theas

               (24)An Eilvéis

               (25)An Tuirc

               (26)SAM

               IARSCRÍBHINN V

               LIOSTA DE THRÍÚ TÍORTHA AGUS DE THRÍÚ CRÍOCHA DÁ dTAGRAÍTEAR IN AIRTEAGAL 5 (INSTITIÚIDÍ CREIDMHEASA AGUS GNÓLACHTAÍ INFHEISTÍOCHTA)

               Institiúidí creidmheasa:

               (1)An Airgintín

               (2)An Astráil

               (3)An Bhoisnia agus an Heirseagaivéin

               (4)An Bhrasaíl

               (5)Ceanada

               (6)An tSín

               (7)Na Scigirí

               (8)An Ghraonlainn

               (9)Geansaí

               (10)Hong Cong

               (11)An India

               (12)Oileán Mhanann

               (13)An tSeapáin

               (14)Geirsí

               (15)Meicsiceo

               (16)Monacó

               (17)An Nua-Shéalainn

               (18)An Mhacadóin Thuaidh

               (19)An Araib Shádach

               (20)An tSeirbia

               (21)Singeapór

               (22)An Afraic Theas

               (23)An Chóiré Theas

               (24)An Eilvéis

               (25)An Tuirc

               (26)SAM

               Gnólachtaí infheistíochta is comhionann le ‘hinstitiúid’ mar a shainmhínítear in Airteagal 4(1), pointe (3) de Rialachán (AE) Uimh. 575/2013:

               (1)An Astráil

               (2)An Bhrasaíl

               (3)Ceanada

               (4)An tSín

               (5)Hong Cong

               (6)An Indinéis

               (7)An tSeapáin (teoranta d’Oibreoirí Gnó Ionstraimí Airgeadais de Chineál I)

               (8)Meicsiceo

               (9)An Chóiré Theas

               (10)An Araib Shádach

               (11)Singeapór

               (12)An Afraic Theas

               (13)SAM

               IARSCRÍBHINN VI

               LIOSTA DE THRÍÚ TÍORTHA AGUS DE THRÍÚ CRÍOCHA DÁ dTAGRAÍTEAR IN AIRTEAGAL 6 (INSTITIÚIDÍ CREIDMHEASA AGUS GNÓLACHTAÍ INFHEISTÍOCHTA)

               Institiúidí creidmheasa:

               (1)An Airgintín

               (2)An Astráil

               (3)An Bhoisnia agus an Heirseagaivéin

               (4)An Bhrasaíl

               (5)Ceanada

               (6)An tSín

               (7)Na Scigirí

               (8)An Ghraonlainn

               (9)Geansaí

               (10)Hong Cong

               (11)An India

               (12)Oileán Mhanann

               (13)An tSeapáin

               (14)Geirsí

               (15)Meicsiceo

               (16)Monacó

               (17)An Nua-Shéalainn

               (18)An Mhacadóin Thuaidh

               (19)An Araib Shádach

               (20)An tSeirbia

               (21)Singeapór

               (22)An Afraic Theas

               (23)An Chóiré Theas

               (24)An Eilvéis

               (25)An Tuirc

               (26)SAM

               Gnólachtaí infheistíochta is comhionann le ‘hinstitiúid’ mar a shainmhínítear in Airteagal 4(1), pointe (3) de Rialachán (AE) Uimh. 575/2013:

               (1)An Astráil

               (2)An Bhrasaíl

               (3)Ceanada

               (4)An tSín

               (5)Hong Cong

               (6)An Indinéis

               (7)An tSeapáin (teoranta d’Oibreoirí Gnó Ionstraimí Airgeadais de Chineál I)

               (8)Meicsiceo

               (9)An Chóiré Theas

               (10)An Araib Shádach

               (11)Singeapór

               (12)An Afraic Theas

               (13)SAM

               IARSCRÍBHINN VII

               Tábla comhghaoil

                        An Cinneadh seo

                        Cinneadh 2014/908/AE

                        Airteagal 1

                        Airteagal 1

                        Airteagal 2

                        Airteagal 2

                        Airteagal 3

                        Airteagal 3

                        Airteagal 4

                        Airteagal 4

                        Airteagal 5

                        Airteagal 5

                        Airteagal 6

                        -

                        Airteagal 7

                        -

                        Airteagal 8

                        -


title: CINNEADH CUR CHUN FEIDHME ÓN gCOIMISIÚN de bhun Airteagal 31(1) de Threoir 2010/35/AE ó Pharlaimint na hEorpa agus ón gComhairle, maidir le beart arna dhéanamh ag an bhFrainc i ndáil le sorcóirí gáis áirithe a mhonaraigh Xinchang Burong Machinery Co. Ltd roimh an 31 Deireadh Fómhair 2019 a tharraingt siar ón margadh

text:
               CINNEADH CUR CHUN FEIDHME ÓN gCOIMISIÚN

               an 25.5.2022

               de bhun Airteagal 31(1) de Threoir 2010/35/AE ó Pharlaimint na hEorpa agus ón gComhairle, maidir le beart arna dhéanamh ag an bhFrainc i ndáil le sorcóirí gáis áirithe a mhonaraigh Xinchang Burong Machinery Co. Ltd roimh an 31 Deireadh Fómhair 2019 a tharraingt siar ón margadh

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Threoir 2010/35/AE ó Pharlaimint na hEorpa agus ón gComhairle an 16 Meitheamh 2010 maidir le brú-threalamh iniompartha agus lena n‑aisghairtear Treoracha 76/767/CEE, 84/525/CEE, 84/526/CEE, 84/527/CEE agus 1999/36/CE ón gComhairle
                  1
               , agus go háirithe Airteagal 31(1) de,

               De bharr an mhéid seo a leanas:

               (1)I mí Lúnasa 2019, mar chuid den fhaireachas margaidh ar bhrú-threalamh iniompartha a dhéantar i gcomhréir le forálacha Airteagail 16 go 26 de Rialachán (CE) Uimh. 765/2008 ó Pharlaimint na hEorpa agus ón gComhairle
                  2
                agus le forálacha Airteagal 30 de Threoir 2010/35/AE ó Pharlaimint na hEorpa agus ón gComhairle
                  3
               , rinne údarás faireachais margaidh na Fraince imscrúdú ar chás sorcóra faoi bhrú a mhonaraigh Xinchang Burong Machinery Co. Ltd na Síne. Ba iad VZ Trends Goods GmbH na Gearmáine agus Alsino GmbH na Gearmáine a d’allmhairigh agus a dháil an sorcóir agus ba é www.amazon.fr na Fraince a dhíol é ar líne, faoin trádmharc ‘PARTY FACTORY’.

               (2)Rinne údarás faireachais margaidh na Fraince scrúdú ar an gcás i gcomhréir leis na rialacha is infheidhme maidir leis an monarú agus leis an gcur ar an margadh, mar a leagtar amach i Roinn I.1 d’Iarscríbhinn I a ghabhann le Treoir 2008/68/CE
                  4
               , i gcaighdeán EN ISO 11118:2015 agus in Airteagail 4 agus 6 de Threoir 2010/35/AE. Léirigh an scrúdú nach raibh measúnú comhréireachta déanta ar an táirge agus go raibh marcáil Pi mhíchuí á taispeáint air. Thairis sin, ní raibh na deimhnithe maidir leis na hiniúchtaí tosaigh ná na tástálacha tosaigh, ná na deimhnithe maidir le maoirseacht ar an monarú ar ceanglas iad de bhun fhoranna 1.8.7.3 agus 1.8.7.4 de Roinn I.1 d’Iarscríbhinn I a ghabhann le Treoir 2008/68/CE, i seilbh an mhonaróra.

               (3)Chuir údarás faireachais margaidh na Fraince sorcóir a ceannaíodh go hanaithnid faoi thástáil. Léirigh tuarascáil tástála uimhir 2019-6-RSPT-XBN-V2 roinnt neamhchomhréireachtaí, chomh maith le fabht fisiceach a d’fhéadfadh sláinte agus sábháilteacht na n‑úsáideoirí a chur i mbaol.

               (4)Bhain neamhchomhréireacht amháin a sainaithníodh sa tuarascáil tástála le hAirteagal 6(3) de Threoir 2010/35/AE, eadhon níor léirigh deimhniú comhréireachta an táirge an t‑ainm agus an seoladh trínarbh fhéidir dul i dteagmháil leis an allmhaireoir, rud a d’fhág nárbh fhéidir leis na dáileoirí an oibleagáid a chomhlíonadh gan brú-threalamh iniompartha a chur ar an margadh ach amháin má bhíonn an deimhniú comhréireachta agus an seoladh trínar féidir dul i dteagmháil leis an allmhaireoir ag gabháil leis, oibleagáid dá bhforáiltear le hAirteagal 7(1) den Treoir sin.

               (5)Neamhchomhréireacht eile a sainaithníodh leis an tuarascáil tástála ab ea nach raibh liosta iomlán na gcodanna ábhartha den doiciméadacht theicniúil, mar a leagtar amach i mír 1.8.7.2.3 de Roinn I.1 d’Iarscríbhinn I a ghabhann le Treoir 2008/68/CE, sa deimhniú ar chineálcheadú le haghaidh an tsorcóra, deimhniú a d’eisigh an comhlacht faoina dtugtar fógra Technická inšpekcia na Slóvaice an 9 Samhain 2018 faoi uimhir 602/5/2018.

               (6)Níor léiríodh sa deimhniú ar chineálcheadú uimhir 602/5/2018 go raibh an héiliam ar na gáis dár formheasadh comhla an tsorcóra. Dá bhrí sin, níor cheart an sorcóir a líonadh de héiliam.

               (7)An mharcáil a ghreamaigh an monaróir ar an sorcóir, níor chomhlíon sí Airteagal 15 de Threoir 2010/35/AE maidir le cruth fisiceach shiombail na litreach Gréigise Pi. Níor chomhlíon sí na ceanglais i bhforoinn 6.2.2.8 de Roinn I.1 d’Iarscríbhinn I a ghabhann le Treoir 2008/68/CE ná mír 12.2.2 de chaighdeán EN ISO 11118:2015 maidir le hairde na siombaile Pi ná leis an bhfoclaíocht ‘NÁ hATHLÍONTAR’ ach oiread. Ina theannta sin, níor chomhlíon an mharcáil na ceanglais i míreanna 6.2.2.7.2 go 6.2.2.7.4 de Roinn I.1 d’Iarscríbhinn I a ghabhann le Treoir 2008/68/CE ná caighdeán EN ISO 11118:2015 maidir leis an bhfaisnéis atá le taispeáint. Go sonrach, bhí léiriú an bhrú oibre in easnamh, agus bhí léirithe an chaighdeáin tagartha agus uimhir an chomhlachta faoina dtugtar fógra mícheart. Maille leis sin, bhí toisí an lipéid le haghaidh ‘gáis neamh‑inlasta neamhthocsaineacha’ níos lú ná mar a leagtar amach i mír 5.2.2.2.1.1.2 de Roinn I.1 d’Iarscríbhinn I a ghabhann le Treoir 2008/68/CE.

               (8)Anuas air sin, bhí neamhchomhréireachtaí ag baint leis an marcáil ar an bpacáistíocht, mar atá, marcáil CE, rud nach gceadaítear le Treoir 2010/35/AE, agus uimhir mhícheart le haghaidh an chomhlachta faoina dtugtar fógra.

               (9)Bhí scoilt ag bun scrogall an tsorcóra a rinneadh an tástáil air, sa táthú prásála. Ba léir ó shil-leagan criostail gur tharla ligean.

               (10)Chuir údarás faireachais margaidh na Fraince an t‑allmhaireoir agus an dáileoir ar an eolas maidir leis na neamhchomhréireachtaí a braitheadh le linn an imscrúdaithe. Níor thug na hoibreoirí eacnamaíocha sin aon fhreagra iomchuí, áfach.

               (11)An 31 Deireadh Fómhair 2019 d’eisigh an comhlacht a dtugtar fógra faoi Technická inšpekcia na Slóvaice deimhniú formheasa nua.

               (12)I gcomhréir le hAirteagal 30(4) de Threoir 2010/35/AE, tharraing údarás faireachais margaidh na Fraince na sorcóirí a monaraíodh roimh an 31 Deireadh Fómhair 2019 siar ón margadh go sealadach agus thug sé fógra faoin mbeart sin don Choimisiún agus do na Ballstáit. Foilsíodh an cinneadh an 3 Eanáir 2020.

               (13)An 23 Eanáir 2020 chuir Gníomhaireacht na Sualainne um Theagmhais Shibhialta i gcoinne toradh de thorthaí na tuarascála tástála arna dtarraingt suas ag údarás faireachais margaidh na Fraince. De thairbhe an tseasaimh sin cuireadh tús le feidhm Airteagal 31(1) de Threoir 2010/35/AE, ina luaitear go gcaithfidh an Coimisiún cinneadh a ghlacadh, tar éis dul i gcomhairle dó leis na Ballstáit agus leis na hoibreoirí eacnamaíocha ábhartha.

               (14)An 15 Aibreán 2021 d’iarr an Coimisiún ar na Ballstáit, ar an monaróir agus ar na hallmhaireoirí a mbarúlacha a chur in iúl faoin gcás, agus go háirithe faoi iomchuibheas an bhirt a ghlac údarás faireachais margaidh na Fraince agus faoin riosca a bhí ag baint leis an táirge.

               (15)An 10 Meitheamh 2021 chuir an Coimisiún an cás i láthair Ghrúpa Comhair Riaracháin na n‑Údarás Faireachais Margaidh, grúpa a bunaíodh i gcomhréir le hAirteagal 28(b) de Threoir 2010/35/AE. An 14 Meitheamh 2021 chuir an Coimisiún an cás i láthair Ghrúpa na Saineolaithe maidir le hIompar Earraí Contúirteacha, grúpa a bunaíodh i gcomhréir le hAirteagal 8a (4) de Threoir 2008/68/CE.

               (16)Chuir sé Bhallstát barúil isteach le linn an phróisis comhairliúcháin, agus níor chuir aon oibreoir eacnamaíoch barúil isteach. Deimhníodh sna barúlacha a cuireadh chuig an gCoimisiún go raibh neamhchomhréireachtaí ag baint leis an táirge ó thaobh na pacáistíochta, na doiciméadachta, na marcála agus an lipéadaithe, an iniúchta tosaigh agus na tástála tosaigh, agus na maoirseachta ar an monarú de. Sa bhreis air sin, bhí riosca soiléir sa sorcóir ar shábháilteacht na n‑úsáideoirí. Níor mheas aon Bhallstát nach raibh údar cuí leis an mbeart a ghlac údarás faireachais margaidh na Fraince.

               (17)Le scrúdú na fianaise a sholáthar údarás faireachais margaidh na Fraince, deimhnítear nach gcomhlíonann na sorcóirí héiliam thuasluaite na ceanglais a leagtar amach i dTreoracha 2008/68/CE agus 2010/35/AE. Dá bhrí sin, tá riosca soiléir sna sorcóirí héiliam sin ar shábháilteacht na n‑úsáideoirí agus ba cheart iad a tharraingt siar ón margadh.

               (18)Na bearta dá bhforáiltear sa Chinneadh seo, tá siad i gcomhréir leis an tuairim ón gCoiste arna bhunú faoi Airteagal 9 de Threoir 2008/68/CE ó Pharlaimint na hEorpa agus ón gComhairle an 24 Meán Fómhair 2008 maidir le hiompar intíre earraí contúirteacha,

               TAR ÉIS AN CINNEADH SEO A GHLACADH:

               Airteagal 1

               An beart a rinne an Fhrainc, mar atá, an sorcóir gáis de chineál BR1C a mhonaraigh Xinchang Burong Machinery Co. Ltd roimh an 31 Deireadh Fómhair 2019 agus arb iad seo a leanas a shaintréithe:

               - cineál an tsorcóra: neamh‑athlíonta,

               - líonta de ghás: UN 1046 – HÉILIAM COMHBHRÚITE,

               - brú oibre: PW=12 bar,

               - brú tástála hiodrálaí: PH=28 bar,

               - raon teochta: TS= -20 / +60 °C,

               - toirt: V= 0.75 l

               a tharraingt siar ón margadh, is beart é a bhfuil údar cuí leis.

               Airteagal 2

               Is chuig na Ballstáit a dhírítear an Cinneadh seo.

               Arna dhéanamh sa Bhruiséil, 25.5.2022

                     Thar ceann an Choimisiúin

                     Adina-Ioana VĂLEAN
                     Comhalta den Choimisiún

                     (1)

                        IO L 165, 30.6.2010, lch. 1.

                     (2)

                        Rialachán (CE) Uimh. 765/2008 ó Pharlaimint na hEorpa agus ón gComhairle an 9 Iúil 2008 lena leagtar amach na ceanglais maidir le creidiúnú agus lena n‑aisghairtear Rialachán (CEE) Uimh. 339/93 (IO L 218, 13.8.2008, lch. 30).

                     (3)

                        Treoir 2010/35/AE ó Pharlaimint na hEorpa agus ón gComhairle an 16 Meitheamh 2010 maidir le brú-threalamh iniompartha agus lena n‑aisghairtear Treoracha 76/767/CEE, 84/525/CEE, 84/526/CEE, 84/527/CEE agus 1999/36/CE ón gComhairle (IO L 165, 30.6.2010, lch. 1).

                     (4)

                        Treoir 2008/68/CE ó Pharlaimint na hEorpa agus ón gComhairle an 24 Meán Fómhair 2008 maidir le hiompar intíre earraí contúirteacha (IO L 260, 30.9.2008, lch. 13).


title: CINNEADH CUR CHUN FEIDHME (AE) / ÓN gCOIMISIÚN lena leagtar síos foirmeacha chun údarú taistil a dhiúltú, a neamhniú nó a chúlghairm

text:
               CINNEADH CUR CHUN FEIDHME (AE) …/… ÓN gCOIMISIÚN

               an 25.1.2022

               lena leagtar síos foirmeacha chun údarú taistil a dhiúltú, a neamhniú nó a chúlghairm

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Rialachán (AE) 2018/1240 ó Pharlaimint na hEorpa agus ón gComhairle an 12 Meán Fómhair 2018 lena mbunaítear Córas Eorpach um Fhaisnéis agus Údarú Taistil (ETIAS) agus lena leasaítear Rialacháin (AE) Uimh. 1077/2011, (AE) Uimh. 515/2014, (AE) 2016/399, (AE) 2016/1624 agus (AE) 2017/2226
                  1
               , agus go háirithe Airteagal 38(3) de,

               De bharr an mhéid seo a leanas:

               (1)Le Rialachán (AE) 2018/1240 bunaíodh an Córas Eorpach um Fhaisnéis agus Údarú Taistil (ETIAS) le haghaidh náisiúnach tríú tír atá díolmhaithe ón gceanglas víosa a bheith ina seilbh acu agus iad ag trasnú na dteorainneacha seachtracha. Leagadh síos ann na coinníollacha agus na nósanna imeachta chun údarú taistil a eisiúint nó a dhiúltú.

               (2)I gcás go ndéantar iarratas ar údarú taistil a dhiúltú, a neamhniú nó a chúlghairm tar éis é a phróiseáil de láimh in Aonad Náisiúnta ETIAS, ba cheart fógra a thabhairt don iarratasóir láithreach faoin gcinneadh sin. Chun na críche sin, ba cheart d’Aonaid Náisiúnta ETIAS foirmeacha a úsáid ina bhfuil an t‑íosmhéid faisnéise a leagtar amach in Airteagal 38(2) de Rialachán (AE) 2018/1240. Chomh maith leis sin, ba cheart a chumhdach sna foirmeacha cásanna ina gcinneann na hiarratasóirí iad féin an t‑údarú a chúlghairm (dír-chúlghairm).

               (3)Ós rud é go gcuireann Rialachán (AE) 2018/1240 le acquis Schengen, i gcomhréir le hAirteagal 4 de Phrótacal Uimh. 22 maidir le seasamh na Danmhairge, prótacal atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, thug an Danmhairg fógra faoi chur chun feidhme Rialachán (AE) 2018/1240 ina dlí náisiúnta. Dá bhrí sin, tá an Cinneadh seo ina cheangal ar an Danmhairg.

               (4)Is é atá sa Chinneadh seo forbairt ar fhorálacha acquis Schengen nach bhfuil Éire rannpháirteach iontu
                  2
               . Dá bhrí sin, níl Éire rannpháirteach i nglacadh an Chinnidh seo agus níl sí faoi cheangal aige ná faoi réir a chur i bhfeidhm.

               (5)Is é atá sa Chinneadh seo forbairt ar fhorálacha acquis Schengen de réir bhrí an Chomhaontaithe arna thabhairt i gcrích ag Comhairle an Aontais Eorpaigh agus Poblacht na hÍoslainne agus Ríocht na hIorua maidir le comhlachas an dá Stát sin le acquis Schengen a chur chun feidhme, a chur i bhfeidhm agus a fhorbairt
                  3
               , ar forálacha iad a thagann faoi réim an réimse dá dtagraítear in Airteagal 1, pointe A, de Chinneadh 1999/437/CE ón gComhairle
                  4
               .

               (6)Is é atá sa Chinneadh seo forbairt ar fhorálacha acquis Schengen de réir bhrí an Chomhaontaithe arna thabhairt i gcrích idir an tAontas Eorpach, an Comhphobal Eorpach agus Cónaidhm na hEilvéise maidir le comhlachas Chónaidhm na hEilvéise le acquis Schengen a chur chun feidhme, a chur i bhfeidhm agus a fhorbairt
                  5
               , ar forálacha iad a thagann faoi réim an réimse dá dtagraítear in Airteagal 1, pointe A, de Chinneadh 1999/437/CE ón gComhairle, arna léamh i gcomhar le hAirteagal 3 de Chinneadh 2008/146/CE ón gComhairle
                  6
               .

               (7)Is é atá sa Chinneadh seo forbairt ar fhorálacha acquis Schengen de réir bhrí an Phrótacail idir an tAontas Eorpach, an Comhphobal Eorpach, Cónaidhm na hEilvéise agus Prionsacht Lichtinstéin i ndáil le haontachas Phrionsacht Lichtinstéin leis an gComhaontú idir an tAontas Eorpach, an Comhphobal Eorpach agus Cónaidhm na hEilvéise maidir le comhlachas Chónaidhm na hEilvéise le acquis Schengen a chur chun feidhme, a chur i bhfeidhm agus a fhorbairt
                  7
               , ar forálacha iad a thagann faoi réim an réimse dá dtagraítear in Airteagal 1, pointe A, de Chinneadh 1999/437/CE ón gComhairle arna léamh i gcomhar le hAirteagal 3 de Chinneadh 2011/350/AE ón gComhairle
                  8
               .

               (8)A mhéid a bhaineann leis an gCipir, an Bhulgáir, an Rómáin agus an Chróit, is é atá sa Chinneadh seo gníomh atá ag cur le acquis Schengen nó atá gaolmhar leis ar dhóigh eile, de réir bhrí Airteagal 3(1) d’Ionstraim Aontachais 2003, Airteagal 4(1) d’Ionstraim Aontachais 2005 agus Airteagal 4(1) d’Ionstraim Aontachais 2011 faoi seach.

               (9)Chuathas i gcomhairle leis an Maoirseoir Eorpach ar Chosaint Sonraí an 15 Aibreán 2021 agus thug sé a thuairim uaidh an 25 Bealtaine 2021.

               (10)Tá na bearta dá bhforáiltear sa Chinneadh seo i gcomhréir le tuairim an Choiste um Theorainneacha Cliste,

               TAR ÉIS AN CINNEADH SEO A GHLACADH:

               Airteagal 1
               Foirmeacha a ghiniúint tar éis cinneadh i leith údarú taistil a dhiúltú, a neamhniú nó a chúlghairm

               1.Foirmeacha chun fógra a thabhairt faoi chinntí i leith údarú taistil nó údarú taistil a bhfuil bailíocht chríochach theoranta aige (‘údarú taistil’ ina dhiaidh seo) a dhiúltú, a neamhniú nó a chúlghairm, ginfear iad go huathoibríoch trí bhíthin na mbogearraí dá dtagraítear in Airteagal 6(2)(m) de Rialachán (AE) 2018/1240.

               Beidh na foirmeacha bunaithe ar na teimpléid in Iarscríbhinn I, II nó III.

               2.Leis na bogearraí, beidh an deis ann na foirmeacha seo a leanas a ghiniúint:

               –foirm lena bhféadfar ceann de theangacha oifigiúla na mBallstát a roghnú; agus

               –foirm lena bhféadfar Béarla, Fraincis nó Gearmáinis a roghnú, nó, i gcás a mbaineann leis an iarratasóir i gceist, de rogha an Bhallstáit, lena bhféadfar ceann de theangacha oifigiúla eile an Aontais a roghnú nach ionann agus an teanga a úsáideadh san fhoirm dá dtagraítear sa chéad fhomhír.

               3.Aistreoidh na Ballstáit na réimsí dar teideal ‘Ráiteas ar na fíorais ábhartha agus réasúnaíocht bhreise is cúis leis an gcinneadh’ sna foirmeacha in Iarscríbhinn I, II, III agus íocfar na costais as buiséad ginearálta an Aontais i gcomhréir le hAirteagal 85(2) de Rialachán (AE) 2018/1240.

               4.De thairbhe na mbogearraí beidh Aonad Náisiúnta ETIAS an Bhallstáit atá freagrach in ann foirm a roghnú de réir an chineáil cinnidh a ghlactar (diúltú, neamhniú nó cúlghairm).

               5.Ansin cuirfidh na bogearraí liosta úr i láthair agus beidh gá ceann amháin ar a laghad de na forais is infheidhme maidir leis an gcinneadh a roghnú, mar a leagtar amach sna forálacha seo a leanas de Rialachán (AE) 2018/1240:

               (a)maidir le diúltú, Airteagal 37(1) agus (2);

               (b)maidir le neamhniú, Airteagal 37(1) agus (2), dá dtagraítear in Airteagal 40(1);

               (c)maidir le cúlghairm, Airteagal 37(1), dá dtagraítear in Airteagal 41(1).

               Beidh an réimse in Iarscríbhinn I, II, III dar teideal ‘Ráiteas ar na fíorais ábhartha agus réasúnaíocht bhreise is cúis leis an gcinneadh’ éigeantach. Go dtí go mbeidh an roinn sin comhlánaithe sna teangacha a roghnaíodh, cuirfidh Córas Faisnéise ETIAS cosc ar ghiniúint na bhfoirmeacha.

               6.I gcás ina mbaineann an cinneadh le húdarú taistil a bhfuil bailíocht chríochach theoranta aige a dhiúltú, a neamhniú nó a aisghairm, cuirfidh na bogearraí i láthair, sa bhreis ar an liosta i mír 5, an liosta seo a leanas d’fhorais le roghnú:

               (a)forais dhaonnúla nár comhlíonadh/nach gcomhlíontar a thuilleadh i gcomhréir le dlí náisiúnta an Bhallstáit a bhfuil sé beartaithe ag an náisiúnach tríú tír taisteal chuige;

               (b)cúiseanna leasa náisiúnta nár comhlíonadh/nach gcomhlíontar a thuilleadh; nó

               (c)oibleagáidí idirnáisiúnta nár comhlíonadh/nach gcomhlíontar a thuilleadh.

               7.I gcás ina mbaineann an cinneadh i leith údarú taistil a dhiúltú, a neamhniú nó a chúlghairm le duine a dhearbhaigh go dtagann sé faoi raon feidhme Airteagal 2(1), pointe (c) de Rialachán (AE) 2018/1240, ní áireofar sa liosta roghanna dá dtagraítear i mír 5 forais nach bhfuil infheidhme de bhun Airteagal 24 de Rialachán (AE) 2018/1240 agus de bhun Treoir 2004/38/CE.

               8.Nuair a bheidh na roghanna dá dtagraítear i míreanna 2 go 6 comhlánaithe ag Aonad Náisiúnta ETIAS an Bhallstáit atá freagrach, ginfidh na bogearraí na dréachtfhoirmeacha ábhartha go huathoibríoch. Beidh an uimhir iarratais chomhfhreagrach sna foirmeacha, agus réamhlíonfar na foirmeacha leis na sonraí dá dtagraítear sna forálacha seo a leanas de Rialachán (AE) 2018/1240:

               (a)a mhéid a bhaineann le diúltú, pointí (a) go (e) in Airteagal 38(2);

               (b)a mhéid a bhaineann le neamhniú nó cúlghairm, pointí (a) go (f) in Airteagal 42.

               9.Sula dtarchuirtear an fhoirm chuig an iarratasóir, de thairbhe na mbogearraí beidh Aonaid Náisiúnta ETIAS an Bhallstáit atá freagrach in ann na roghanna a rinneadh agus an fhaisnéis sna foirmeacha a dheimhniú.

               10.Tar éis an deimhnithe de bhun mhír 9, ginfidh na bogearraí na foirmeacha i bhformáid PDF.

               11.Cuirfear na foirmeacha a ghintear leis an gcomhad iarratais agus tarchuirfear chuig an iarratasóir iad tríd an tseirbhís ríomhphoist dá dtagraítear i bpointe (f) in Airteagal 6(2) de Rialachán (AE) 2018/1240.

               Airteagal 2
               Rochtain agus fíordheimhniú chun críche dír-chúlghairme

               1.Tabharfar an rogha d’iarratasóirí údarú taistil a chúlghairm tríd an suíomh gréasáin poiblí agus an aip le haghaidh gléasanna móibíleacha dá dtagraítear in Airteagal 16 de Rialachán (AE) 2018/1240.

               2.Má roghnaíonn an t‑iarratasóir an t‑údarú taistil a chúlghairm, cuirfear iarraidh roimhe ar fhíordheimhniú a dhéanamh trí úsáid a bhaint as fíorú dhá fhachtóir.

               3.I dtús cuirfidh an t‑iarratasóir isteach na sonraí seo a leanas:

               (a)uimhir an iarratais;

               (b)uimhir an doiciméid taistil;

               (c)an seoladh ríomhphoist a úsáideadh san iarratas ar údarú taistil.

               Iarrfar ar an iarratasóir a dheimhniú go bhfuil rochtain aige ar an seoladh ríomhphoist dá dtagraítear sa chéad fhomhír, pointe (c), trí tic a chur i mbosca. Mura bhfuil rochtain aige ar an seoladh sin a thuilleadh, iarrfar air seoladh ríomhphoist nua a chur isteach le go bhfaighidh sé cód uathúil agus deimhniú cúlghairme.

               4.I gcás ina gcomhfhreagraíonn na sonraí a chuirtear isteach de bhun mhír 3 d’údarú taistil bailí, is é a bheidh i gceist leis an gcéad fhíordheimhniú go gcuirfidh an t‑iarratasóir isteach na sonraí seo a leanas:

               (a)an tír inar eisíodh an doiciméad taistil (le roghnú ó liosta);

               (b)dáta eisiúna an doiciméid taistil agus an dáta a rachaidh sé in éag;

               (c)céadainmneacha na beirte tuismitheoirí de réir mar a cuireadh isteach san iarratas ar údarú taistil.

               5.Is é a bheidh i gceist leis an dara fíordheimhniú cód uathúil a bheidh le cur isteach sa leathanach gréasáin cúlghairme nó san aip.

               Ginfear an cód uathúil go huathoibríoch agus seolfar chuig an iarratasóir é tríd an tseirbhís ríomhphoist dá dtagraítear in Airteagal 6(2), pointe (f) de Rialachán (AE) 2018/1240, nuair a chuirfear isteach na sonraí dá dtagraítear i míreanna 3 agus 4. Is éard a bheidh i seoladh ríomhphoist an fhaighteora an seoladh ríomhphoist a bhfuil rochtain ag an iarratasóir air, mar a dheimhnítear de bhun mhír 3.

               6.I gcás ina gcomhfhreagraíonn na sonraí a chuirtear isteach de bhun mhír 3, cé is moite den seoladh ríomhphoist dá dtagraítear i bpointe (c) den mhír sin, do na sonraí san fhoirm iarratais, seolfar ríomhphost chuig an seoladh ríomhphoist ar an bhfoirm iarratais ina bhfógraítear iarracht an t‑údarú taistil a chúlghairm tríd an suíomh ghréasáin nó tríd an aip.

               Leis an ríomhphost sin beidh an t‑iarratasóir in ann a chur in iúl, faoi spriocdháta ar leith, nach é a bhí faoi deara na hiarrata ar chúlghairm. Chomh maith leis sin, cuirfidh sé an t‑iarratasóir ar an eolas faoin gcaoi ar féidir teagmháil a dhéanamh le Láraonad ETIAS más gá. Coinneoidh Láraonad ETIAS taifid de gach ghníomhaíocht leantach.

               7.An cód uathúil dá dtagraítear i mír 5, nuair a chuirfidh an t‑iarratasóir an cód sin isteach ar an leathanach gréasáin cúlghairme nó ar an aip chun an fíordheimhniú a dheimhniú, taispeánfaidh an suíomh gréasáin nó an aip faisnéis maidir leis an tréimhse choinneála 5 bliana i dtaobh comhaid iarratais a bhaineann le húdaruithe taistil cúlghairthe, rud dá dtagraítear in Airteagal 54(1), pointe (b), de Rialachán (AE) 2018/1240.

               8.Beidh ar an iarratasóir a dheimhniú go bhfuil an fhaisnéis dá dtagraítear i mír 7 léite aige agus go n‑aontaíonn sé leis, agus beidh air cúlghairm an údaraithe taistil a dheimhniú chun an iarraidh ar chúlghairm a thabhairt chun críche.

               9.Rachaidh na cóid uathúla a ghintear de bhun mhír 5 in éag tar éis tréimhse ama réasúnta gearr. Nuair a sheolfar cód nua, déanfar neamhbhailiú ar na cóid a tháinig roimhe dá bharr sin. Ní bheidh na cóid inúsáidte ach aon uair amháin.

               10.Nuair a chlárófar iarraidh ar chúlghairm le seoladh ríomhphoist nach bhfuil mar an gcéanna leis an gceann a úsáideadh san fhoirm iarratais, ní sheolfar an iarraidh chríochnaithe chuig an Aonad Náisiúnta ETIAS le haghaidh próiseála roimh an spriocdháta dá dtagraítear sa dara fhomhír i mír 6. I ngach cás eile, seolfar chuig an Aonad Náisiúnta í gan moill mhíchuí.

               Airteagal 3
               Deimhniú dír-chúlghairme ag Aonad Náisiúnta ETIAS

               1.Tar éis an iarraidh ar chúlghairm a bheith deimhnithe ag an iarratasóir de bhun Airteagal 2(8) agus, i gcás inarb iomchuí, an spriocdháta dá dtagraítear in Airteagal 2(6) a bheith thart, seolfaidh Lárchóras ETIAS fógra faoin iarraidh chuig ceann díobh seo a leanas:

               (a)Aonad Náisiúnta ETIAS an Bhallstáit atá freagrach as an údarú taistil a eisiúint; nó

               (b)i gcás gurb é Lárchóras ETIAS a d’eisigh an t‑údarú, Aonad Náisiúnta ETIAS an Bhallstáit ina bhfuil an chéad tréimhse fanachta beartaithe.

               2.Beidh na nithe seo a leanas san fhógra dá dtagraítear i mír 1:

               (a)léiriú go bhfuil iarraidh ar chúlghairm curtha isteach ag sealbhóir an údaraithe;

               (b)an dáta ar ar deimhníodh an iarraidh;

               (c)an fhaisnéis réamhlíonta dá dtagraítear in Airteagal 43(1), pointe (a) agus (b), de Rialachán (AE) 2018/1240.

               3.Deimhneoidh an tAonad Náisiúnta ETIAS an chúlghairm agus an fhaisnéis bhreise a cuireadh isteach dá dtagraítear i bpointe (c) i mír 2. Cuirfear an fhaisnéis sin leis an gcomhad iarratais ansin.

               4.I gcás ina bhfuil an t‑iarratasóir i láthair ar chríoch Ballstáit nuair a chlárófar an iarraidh sin, tiocfaidh an chúlghairm i bhfeidhm a luaithe a bheidh an t‑iarratasóir imithe as an gcríoch agus ón nóiméad a chruthófar an taifead dul isteach/imeachta comhfhreagrach sa chóras dul isteach/imeachta (EES) i gcomhréir le hAirteagail 16(3) agus 17(2) de Rialachán (AE) 2017/2226
                  9
               .

               I ngach cás eile, tiocfaidh an chúlghairm i bhfeidhm nuair a dheimhneoidh an tAonad Náisiúnta ETIAS í de bhun mhír 3 den Airteagal seo.

               Airteagal 4
               Giniúint na foirme dír-chúlghairme

               1.Tar éis don Aonad Náisiúnta ETIAS an chúlghairm a dheimhniú de bhun Airteagal 3(3), ginfear foirm go huathoibríoch le haghaidh dír-chúlghairme ar bhonn Iarscríbhinn IV, trí bhíthin na mbogearraí dá dtagraítear in Airteagal 6(2)(m) de Rialachán (AE) 2018/1240.

               2.Cuirfear an fhoirm a ghintear leis an gcomhad iarratais agus tarchuirfear chuig an iarratasóir í tríd an tseirbhís ríomhphoist dá dtagraítear i bpointe (f) in Airteagal 6(2) de Rialachán (AE) 2018/1240. Beidh na nithe seo a leanas sa teachtaireacht ríomhphoist:

               (a)meabhrúchán faoin tréimhse coinneála sonraí 5 bliana is infheidhme maidir le húdaruithe taistil cúlghairthe;

               (b)meabhrúchán, i gcás ina dtugtar an dír-chúlghairm chun críche nuair atá an t‑iarratasóir i láthair ar chríoch Ballstáit, go dtiocfaidh sí i bhfeidhm a luaithe a bheidh an t‑iarratasóir imithe as an gcríoch agus ón nóiméad a chruthófar an taifead dul isteach/imeachta comhfhreagrach in EES i gcomhréir le hAirteagal 41(8) de Rialachán (AE) 2018/1240.

               3.I gcás, de bhun Airteagal 2(3), inar chuir an t‑iarratasóir isteach seoladh ríomhphoist nach ionann agus an seoladh a úsáideadh le haghaidh an iarratais, seolfar an fhoirm chuig an seanseoladh ríomhphoist agus chuig an seoladh ríomhphoist nua araon.

               Airteagal 5
               Cumarsáid an tsuímh gréasáin agus na haipe le Lárchóras ETIAS

               1.Chun críocha Airteagal 2:

               (a)Leis an suíomh gréasáin poiblí nó an aip le haghaidh gléasanna móibíleacha cuirfear Lárchóras ETIAS ar an eolas faoin iarraidh ar dhír-chúlghairm tríd an tseirbhís gréasáin shláin dá dtagraítear i bpointe (l) in Airteagal 6(2) de Rialachán (AE) 2018/1240; agus

               (b)fíoróidh Lárchóras ETIAS an gcomhfhreagraíonn na sonraí a cuireadh isteach d’údarú bailí taistil.

               2.Tar éis don iarratasóir an dír-chúlghairm a dheimhniú, de bhun Airteagal 2(8):

               (a)leis an suíomh gréasáin nó an aip, cuirfear Lárchóras ETIAS agus, i gcás inarb iomchuí, an tAonad Náisiúnta ETIAS a d’eisigh an t‑údarú taistil, ar an eolas; agus

               (b)i gcás nach bhfuil an t‑iarratasóir i láthair ar chríoch Ballstáit, déanfaidh Lárchóras ETIAS an t‑údarú a chúlghairm. Mura bhfuil sin i gceist, próiseálfar an chúlghairm nuair a bheidh an t‑iarratasóir ag imeacht as an gcríoch agus an taifead dul isteach/imeachta comhfhreagrach á chruthú.

               Airteagal 6
               Formáid teachtaireachta, caighdeáin agus prótacail

               Déanfar an fhormáid teachtaireachta agus na prótacail atá le cur chun feidhme a dhoiciméadú sna sonraíochtaí teicniúla dá dtagraítear in Airteagal 73(3) de Rialachán (AE) 2018/1240.

               Airteagal 7
               Cúinsí slándála sonracha

               1.Beidh an líon iarracht a fhéadfar a dhéanamh údarú taistil a chúlghairm leis an doiciméad taistil céanna, an uimhir iarratais chéanna nó an cód uathúil céanna faoi réir a theorannaithe. Sa bhreis air sin, déanfar bearta chun an suíomh gréasáin poiblí a chosaint ar rochtain neamhdhaonna.

               2.Mar chuid den phróiseas cúlghairme beidh bearta lena mbeidh an t‑am istigh tar éis tréimhse díomhaointis a shaineofar go cuí.

               3.Sonraí breise maidir le rúndacht, sláine agus infhaighteacht na sonraí próiseáilte, cumhdófar iad leis na sonraíochtaí teicniúla dá dtagraítear in Airteagal 73(3) de Rialachán (AE) 2018/1240.

               Airteagal 8
               Logaí gníomhaíochta

               1.Coinneofar log de ghníomhaíochtaí an iarratasóra. Beidh na nithe seo a leanas ann:

               (a)sonraí fíordheimhnithe an iarratasóra, mar aon le léiriú maidir le cé acu ar éirigh nó nár éirigh leis an bhfíordheimhniú;

               (b)na dátaí agus na hamanna a rinne an t‑iarratasóir rochtain;

               (c)deimhniú na dír-chúlghairme.

               2.Chomh maith leis sin, coinneofar log de ghníomhaíochtaí an Aonaid Náisiúnta ETIAS a dheimhníonn an dír-chúlghairm. Beidh na nithe seo a leanas ann:

               (a)Aitheantas an Aonaid Náisiúnta ETIAS i gceist;

               (b)na dátaí agus na hamanna a rinne an tAonad Náisiúnta ETIAS rochtain;

               (c)deimhniú gur cuireadh isteach na sonraí réamhlíonta dá dtagraítear in Airteagal 3(2)(c).

               3.Na logaí dá dtagraítear i míreanna 1 agus 2, coinneofar iad i gCóras Faisnéise ETIAS i gcomhréir le hAirteagal 69 de Rialachán (AE) 2018/1240. Ní stórálfar iad ar feadh níos mó ná bliain amháin tar éis na tréimhse coinneála le haghaidh an chomhaid iarratais, mura bhfuil siad ag teastáil le haghaidh nósanna imeachta faireacháin a bhfuil tús curtha leo cheana féin. Tar éis na tréimhse sin nó tar éis a leithéid de nósanna imeachta a bheith críochnaithe, scriosfar iad go huathoibríoch.

               Ní fhéadfar na logaí a úsáid ach chun críocha Airteagal 69(4) de Rialachán (AE) 2018/1240 amháin.

               Airteagal 9
               Teacht i bhfeidhm

               Tiocfaidh an Cinneadh seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

               Arna dhéanamh sa Bhruiséil, 25.1.2022

                        Thar ceann an Choimisiúin

                  An tUachtarán
                     Ursula VON DER LEYEN

                     (1)

                        IO L 236, 19.9.2018, lch. 1.

                     (2)

                        Cinneadh 2002/192/CE ón gComhairle an 28 Feabhra 2002 maidir leis an iarraidh ó Éirinn a bheith rannpháirteach i roinnt forálacha de acquis Schengen (IO L 64, 7.3.2002, lch. 20).

                     (3)

                        IO L 176, 10.7.1999, lch. 36.

                     (4)

                        Cinneadh 1999/437/CE ón gComhairle an 17 Bealtaine 1999 maidir le socruithe áirithe i dtaca le cur i bhfeidhm an Chomhaontaithe arna thabhairt i gcrích ag Comhairle an Aontais Eorpaigh agus Poblacht na hÍoslainne agus Ríocht na hIorua maidir le comhlachas an dá Stát sin le acquis Schengen a chur chun feidhme, a chur i bhfeidhm agus a fhorbairt (IO L 176, 10.7.1999, lch. 31).

                     (5)

                        IO L 53, 27.2.2008, lch. 52.

                     (6)

                        Cinneadh 2008/146/CE ón gComhairle an 28 Eanáir 2008 maidir le tabhairt i gcrích an Chomhaontaithe, thar ceann an Chomhphobail Eorpaigh, idir an tAontas Eorpach, an Comhphobal Eorpach agus Cónaidhm na hEilvéise maidir le comhlachas Chónaidhm na hEilvéise le acquis Schengen a chur chun feidhme, a chur i bhfeidhm agus a fhorbairt (IO L 53, 27.2.2008, lch. 1).

                     (7)

                        IO L 160, 18.6.2011, lch. 21.

                     (8)

                        Cinneadh 2011/350/AE ón gComhairle an 7 Márta 2011 maidir le tabhairt i gcrích an Phrótacail, thar ceann an Aontais Eorpaigh, idir an tAontas Eorpach, an Comhphobal Eorpach, Cónaidhm na hEilvéise agus Prionsacht Lichtinstéin i ndáil le haontachas Phrionsacht Lichtinstéin leis an gComhaontú idir an tAontas Eorpach, an Comhphobal Eorpach agus Cónaidhm na hEilvéise maidir le comhlachas Chónaidhm na hEilvéise le acquis Schengen a chur chun feidhme, a chur i bhfeidhm agus a fhorbairt, a bhaineann le seiceálacha ag na teorainneacha inmheánacha a dhíothú agus le gluaiseacht daoine (IO L 160, 18.6.2011, lch. 19).

                     (9)

                        Rialachán (AE) 2017/2226 ó Pharlaimint na hEorpa agus ón gComhairle an 30 Samhain 2017 lena mbunaítear Córas Dul Isteach/Imeachta (EES) chun sonraí faoi dhul isteach agus imeacht agus sonraí faoi dhiúltú cead isteach náisiúnach tríú tír a chlárú agus iad ag trasnú theorainneacha seachtracha na mBallstát agus lena gcinntear na coinníollacha ar a dtabharfar rochtain ar EES chun críocha fhorghníomhú an dlí, agus lena leasaítear an Coinbhinsiún lena ndéantar Comhaontú Schengen a chur chun feidhme agus Rialachán (CE) Uimh. 767/2008 agus Rialachán (AE) Uimh. 1077/2011 (IO L 327, 9.12.2017, lch. 20).

    ---documentbreak---

               IARSCRÍBHINN I

                        FOIRM CHUN FÓGRA A THABHAIRT FAOI DHIÚLTÚ ÚDARAITHE TAISTIL ETIAS

                        i gcomhréir le Rialachán (AE) 2018/1240

               Uimhir an iarratais: _______________

               A ________________, a chara,

               [I gcás mionaoisigh, tá an duine ag a bhfuil údarás tuismitheora buan nó sealadach, nó an duine ag a bhfuil caomhnóireacht dhlíthiúil le cur isteach freisin: A ________________, a chara,]

               Rinne [ainm Aonad Náisiúnta ETIAS] ag [seoladh Aonad Náisiúnta ETIAS] scrúdú ar iarratas [ainm an iarratasóra [roghnach: sonraí pearsanta breise an iarratasóra] ar [údarú taistil]/[údarú taistil ag a bhfuil bailíocht chríochach theoranta].

               Rinneadh an t‑iarratas a dhiúltú ar an bhforas nó ar na forais seo a leanas:

                        an doiciméad taistil a úsáideadh, tuairiscíodh in SIS go ndearnadh é a chailleadh nó a ghoideadh nó a mhí‑leithghabháil nó a neamhbhailiú in ................. (léirítear an Ballstát) (Airteagal 37(1)(a))*

                        riosca slándála (Airteagal 37(1)(b))*

                        riosca inimirce neamhdhleathaí (Airteagal 37(1)(c))*

                        ardriosca eipidéime (Airteagal 37(1)(d))*

                        foláireamh um dhiúltú cead isteach agus fanachta arna iontráil in SIS (Airteagail 37(1)(e))* ag ................................................................................................................ (léirítear an Ballstát)

                        níor tugadh freagra laistigh de sprioc-am 10 lá ar iarraidh ó ETIAS ar fhaisnéis nó ar dhoiciméadacht bhreise (Airteagal 37(1)(f))*

                        níor freastalaíodh ar agallamh arna iarraidh sin don Aonad Náisiúnta ETIAS (Airteagal 37(1)(g))*

                        amhrais réasúnta agus thromchúiseacha maidir leis na sonraí/na ráitis agus/nó na doiciméid tacaíochta a soláthraíodh le haghaidh an iarratais (Airteagal 37(2))* (tabhair sonraí):

                         iontaofacht na sonraí a cuireadh isteach

                         iontaofacht na ráiteas a rinneadh

                         barántúlacht na ndoiciméad tacaíochta a cuireadh isteach

                         fírinneacht ábhar na ndoiciméad tacaíochta a cuireadh isteach

                        sholáthair an Ballstát nó na Ballstáit seo a leanas tuairim neamhfhabhrach maidir le d’iarratas: …………………………….[léirítear an Ballstát nó na Ballstáit]

                        [Maidir le hiarratas ar údarás taistil ag a bhfuil bailíocht chríochach theoranta:

                        ní chomhlíontar an foras nó na forais seo a leanas maidir le húdarú taistil ag a bhfuil bailíocht chríochach theoranta:

                                 forais dhaonnúla i gcomhréir le dlí náisiúnta an Bhallstáit a bhfuil sé beartaithe ag an náisiúnach tríú tír taisteal chuige

                                 cúiseanna leasa náisiúnta

                                 oibleagáidí idirnáisiúnta]

               *de Rialachán (AE) 2018/1240

               Ráiteas ar na fíorais ábhartha agus réasúnaíocht bhreise is cúis leis an gcinneadh:

               Ceart achomhairc

               Tá sé de cheart agat achomharc a dhéanamh in aghaidh an chinnidh a rinne [ainm an Bhallstáit ina bhfuil Aonad Náisiúnta ETIAS atá freagrach].

               [Nasc chuig faisnéis ar an dlí náisiúnta is infheidhme maidir le taisceadh achomharc in aghaidh an chinnidh arna ghlacadh ag an Aonad Náisiúnta ETIAS atá freagrach, rud dá dtagraítear in Airteagal 16(7) de Rialachán (AE) 2018/1240.]

               [I gcás inarb infheidhme: Tá sé de cheart agat achomharc a dhéanamh in aghaidh na tuairime neamhfhabhraí maidir le d’iarratas a rinne [ainm an Bhallstáit ina bhfuil Aonad Náisiúnta ETIAS nó Aonaid Náisiúnta ETIAS a d’eisigh tuairim neamhfhabhrach].]

               [I gcás inarb infheidhme: Nasc chuig faisnéis ar an dlí náisiúnta is infheidhme maidir le taisceadh achomharc in aghaidh an chinnidh arna ghlacadh ag an Aonad Náisiúnta ETIAS a d’eisigh tuairim neamhfhabhrach].

               Do chearta i ndáil le próiseáil na sonraí pearsanta

               Tá sé de cheart agat próiseáil na sonraí pearsanta in ETIAS a rochtain, a cheartú, a léirscriosadh agus a shrianadh i gcomhréir le hAirteagail 17 go 20 de Rialachán (AE) 2018/1725 agus Airteagail 15 go 18 de Rialachán (AE) 2016/679.

               I gcás inar mian leat na cearta sin a fheidhmiú, gheobhaidh tú na sonraí teagmhála ábhartha thíos:

                        An Ghníomhaireacht Eorpach um an nGarda Teorann agus Cósta

                        An tOifigeach um Chosaint Sonraí [seoladh ríomhphoist]

                        An Maoirseoir Eorpach ar Chosaint Sonraí

                        [sonraí teagmhála]

                        Údarás maoirseachta náisiúnta an Bhallstáit atá freagrach as d’iarratas

                        [Faisnéis a bhaineann go sonrach leis an mBallstát]

                         [An dáta agus an áit a ndearnadh an cinneadh]

                        [Ainm agus síniú an duine a rinne an cinneadh]

               IARSCRÍBHINN II

                        FOIRM CHUN FÓGRA A THABHAIRT FAOI NEAMHNIÚ ÚDARAITHE TAISTIL ETIAS

                        i gcomhréir le Rialachán (AE) 2018/1240

               Uimhir an iarratais: _______________

               A ________________, a chara,

               [I gcás mionaoisigh, tá an duine ag a bhfuil údarás tuismitheora buan nó sealadach, nó an duine ag a bhfuil caomhnóireacht dhlíthiúil le cur isteach freisin: A ________________, a chara,]

               Rinne [ainm Aonad Náisiúnta ETIAS] ag [seoladh Aonad Náisiúnta ETIAS] athscrúdú ar na coinníollacha faoinar eisíodh údarú taistil [ag a bhfuil bailíocht chríochach theoranta] do [ainm an iarratasóra [roghnach: sonraí pearsanta breise an iarratasóra]] i gcomhréir le hAirteagal 40 de Rialachán (AE) 2018/1240.

               Rinneadh an t‑údarú taistil a neamhniú ar an bhforas nó ar na forais seo a leanas:

                        an doiciméad taistil a úsáideadh, tuairiscíodh in SIS go ndearnadh é a chailleadh nó a ghoideadh nó a mhí‑leithghabháil nó a neamhbhailiú in ................. (léirítear an Ballstát) (Airteagal 37(1)(a))*

                        riosca slándála (Airteagal 37(1)(b))*

                        riosca inimirce neamhdhleathaí (Airteagal 37(1)(c))*

                        ardriosca eipidéime (Airteagal 37(1)(d))*

                        foláireamh um dhiúltú cead isteach agus fanachta arna iontráil in SIS (Airteagail 37(1)(e))*

                        amhrais réasúnta agus thromchúiseacha maidir leis na sonraí/na ráitis agus/nó na doiciméid tacaíochta a soláthraíodh le haghaidh an iarratais (Airteagal 37(2))*

                         iontaofacht na sonraí a cuireadh isteach

                         iontaofacht na ráiteas a rinneadh

                         barántúlacht na ndoiciméad tacaíochta a cuireadh isteach

                         fírinneacht ábhar na ndoiciméad tacaíochta a cuireadh isteach

                        [Maidir le hiarratas ar údarás taistil ag a bhfuil bailíocht chríochach theoranta:

                        ní chomhlíontar an foras nó na forais seo a leanas a thuilleadh maidir le húdarú taistil ag a bhfuil bailíocht chríochach theoranta:

                                 forais dhaonnúla i gcomhréir le dlí náisiúnta an Bhallstáit a bhfuil sé beartaithe ag an náisiúnach tríú tír taisteal chuige

                                 cúiseanna leasa náisiúnta

                                 oibleagáidí idirnáisiúnta]

               *de Rialachán (AE) 2018/1240

               Ráiteas ar na fíorais ábhartha agus réasúnaíocht bhreise is cúis leis an gcinneadh:

               Faisnéis bhreise

               Tabhair do d’aire go bhfuil údarú taistil bailí ETIAS ag teastáil le haghaidh tréimhse iomlán aon ghearrfhanachta i Limistéar Schengen.

               Ceart achomhairc

               Tá sé de cheart agat achomharc a dhéanamh in aghaidh an chinnidh a rinne [Aonad Náisiúnta ETIAS an Bhallstáit atá freagrach].

               [nasc chuig faisnéis ar an dlí náisiúnta is infheidhme maidir le taisceadh achomharc in aghaidh an chinnidh arna ghlacadh ag an Aonad Náisiúnta ETIAS, rud dá dtagraítear in Airteagal 16(7) de Rialachán (AE) 2018/1240]

               Do chearta i ndáil le próiseáil na sonraí pearsanta

               Mar eolas, tá sé de cheart agat próiseáil na sonraí pearsanta in ETIAS a rochtain, a cheartú, a léirscriosadh agus a shrianadh i gcomhréir le hAirteagail 17 go 20 de Rialachán (AE) 2018/1725 agus Airteagail 15 go 18 de Rialachán (AE) 2016/679.

               I gcás inar mian leat na cearta sin a fheidhmiú, gheobhaidh tú na sonraí teagmhála ábhartha thíos:

                        An Ghníomhaireacht Eorpach um an nGarda Teorann agus Cósta

                        An tOifigeach um Chosaint Sonraí [seoladh ríomhphoist]

                        An Maoirseoir Eorpach ar Chosaint Sonraí

                        [sonraí teagmhála]

                        Údarás maoirseachta náisiúnta an Bhallstáit atá freagrach as d’iarratas

                        [Faisnéis a bhaineann go sonrach leis an mBallstát]

                        [An dáta agus an áit a ndearnadh an cinneadh]

                        [Ainm agus síniú an duine a rinne an cinneadh]

               IARSCRÍBHINN III

                        FOIRM A CHUN FÓGRA A THABHAIRT FAOI CHÚLGHAIRM ÚDARAITHE TAISTIL ETIAS

                        i gcomhréir le Rialachán (AE) 2018/1240

               Uimhir an iarratais: _______________

               A ________________, a chara,

               [I gcás mionaoisigh, tá an duine ag a bhfuil údarás tuismitheora buan nó sealadach, nó an duine ag a bhfuil caomhnóireacht dhlíthiúil le cur isteach freisin: A ________________, a chara,]

               Rinne [ainm Aonad Náisiúnta ETIAS] ag [seoladh Aonad Náisiúnta ETIAS] athscrúdú ar na coinníollacha faoinar eisíodh údarú taistil [ag a bhfuil bailíocht chríochach theoranta] do [ainm an iarratasóra [roghnach: sonraí pearsanta breise an iarratasóra]], i gcomhréir le hAirteagal 41 de Rialachán (AE) 2018/1240.

               Rinneadh an t‑údarás taistil a chúlghairm ar an bhforas nó ar na forais seo a leanas:

                        an doiciméad taistil a úsáideadh, tuairiscíodh in SIS go ndearnadh é a chailleadh nó a ghoideadh nó a mhí‑leithghabháil nó a neamhbhailiú in ................. (léirítear an Ballstát) (Airteagal 37(1)(a))*

                        riosca slándála (Airteagal 37(1)(b))*

                        riosca inimirce neamhdhleathaí (Airteagal 37(1)(c))*

                        ardriosca eipidéime (Airteagal 37(1)(d))*

                        foláireamh um dhiúltú cead isteach agus fanachta arna iontráil in SIS (Airteagail 37(1)(e))*

                        [Maidir le hiarratas ar údarás taistil ag a bhfuil bailíocht chríochach theoranta:

                        ní chomhlíontar an foras nó na forais seo a leanas a thuilleadh maidir le húdarú taistil ag a bhfuil bailíocht chríochach theoranta:

                                 forais dhaonnúla i gcomhréir le dlí náisiúnta an Bhallstáit a bhfuil sé beartaithe ag an náisiúnach tríú tír taisteal chuige

                                 cúiseanna leasa náisiúnta

                                 oibleagáidí idirnáisiúnta]

               *de Rialachán (AE) 2018/1240

               Ráiteas ar na fíorais ábhartha agus réasúnaíocht bhreise is cúis leis an gcinneadh:

               Faisnéis bhreise

               Tabhair do d’aire go bhfuil údarú taistil bailí ETIAS ag teastáil le haghaidh tréimhse iomlán aon ghearrfhanachta i Limistéar Schengen.

               Ceart achomhairc

               Tá sé de cheart agat achomharc a dhéanamh in aghaidh an chinnidh a rinne [Aonad Náisiúnta ETIAS an Bhallstáit atá freagrach].

               [nasc chuig faisnéis ar an dlí náisiúnta is infheidhme maidir le taisceadh achomharc in aghaidh an chinnidh arna ghlacadh ag an Aonad Náisiúnta ETIAS, rud dá dtagraítear in Airteagal 16(7) de Rialachán (AE) 2018/1240]

               Do chearta i ndáil le próiseáil na sonraí pearsanta

               Mar eolas, tá sé de cheart agat próiseáil na sonraí pearsanta in ETIAS a rochtain, a cheartú, a léirscriosadh agus a shrianadh i gcomhréir le hAirteagail 17 go 20 de Rialachán (AE) 2018/1725 agus Airteagail 15 go 18 de Rialachán (AE) 2016/679.

               I gcás inar mian leat na cearta sin a fheidhmiú, gheobhaidh tú na sonraí teagmhála ábhartha thíos:

                        An Ghníomhaireacht Eorpach um an nGarda Teorann agus Cósta

                        An tOifigeach um Chosaint Sonraí [seoladh ríomhphoist]

                        An Maoirseoir Eorpach ar Chosaint Sonraí

                        [sonraí teagmhála]

                        Údarás maoirseachta náisiúnta an Bhallstáit atá freagrach as d’iarratas

                        [Faisnéis a bhaineann go sonrach leis an mBallstát]

                        [An dáta agus an áit a ndearnadh an cinneadh]

                        [Ainm agus síniú an duine a rinne an cinneadh]

               IARSCRÍBHINN IV

                        FOIRM B CHUN FÓGRA A THABHAIRT FAOI CHÚLGHAIRM ÚDARAITHE TAISTIL ETIAS (dír-chúlghairm)

                        i gcomhréir le Rialachán (AE) 2018/1240

               Uimhir an iarratais: _______________

               A ________________, a chara,

               [I gcás mionaoisigh, tá an duine ag a bhfuil údarás tuismitheora buan nó sealadach, nó an duine ag a bhfuil caomhnóireacht dhlíthiúil le cur isteach freisin: A ________________, a chara,]

               Fuair [ainm Aonad Náisiúnta ETIAS] ag [seoladh Aonad Náisiúnta ETIAS] iarraidh ó [ainm an iarratasóra [roghnach: sonraí pearsanta breise an iarratasóra]] ar údarú taistil [ag a bhfuil bailíocht chríochach theoranta] a chúlghairm.

               Rinneadh an t‑údarás taistil a chúlghairm, i gcomhréir le hAirteagal 41(8) de Rialachán (AE) 2018/1240.

               Faisnéis bhreise

               Tabhair do d’aire go bhfuil údarú taistil bailí ETIAS ag teastáil le haghaidh tréimhse iomlán aon ghearrfhanachta i Limistéar Schengen.

               I gcomhréir le hAirteagal 41(8) de Rialachán (AE) 2018/1240:

               –Más rud é go ndearna tú údarás taistil a chúlghairm le linn d’fhanachta i Limistéar Schengen, ní thiocfaidh an chúlghairm i bhfeidhm go dtí go n‑imeoidh tú as Limistéar Schengen;

               –ní féidir aon achomharc a dhéanamh in aghaidh cúlghairm a rinneadh ar iarraidh an iarratasóra.

               Do chearta i ndáil le próiseáil na sonraí pearsanta

               Mar eolas, tá sé de cheart agat próiseáil na sonraí pearsanta in ETIAS a rochtain, a cheartú, a léirscriosadh agus a shrianadh i gcomhréir le hAirteagail 17 go 20 de Rialachán (AE) 2018/1725 agus Airteagail 15 go 18 de Rialachán (AE) 2016/679.

               I gcás inar mian leat na cearta sin a fheidhmiú, gheobhaidh tú na sonraí teagmhála ábhartha thíos:

                        An Ghníomhaireacht Eorpach um an nGarda Teorann agus Cósta

                        An tOifigeach um Chosaint Sonraí [seoladh ríomhphoist]

                        An Maoirseoir Eorpach ar Chosaint Sonraí

                        [sonraí teagmhála]

                        Údarás maoirseachta náisiúnta an Bhallstáit atá freagrach as d’iarratas

                        [Faisnéis a bhaineann go sonrach leis an mBallstát]

                        [An dáta agus an áit a ndearnadh an cinneadh]

                        [Ainm agus síniú an duine a rinne an cinneadh]


title: CINNEADH CUR CHUN FEIDHME (AE) / ÓN gCOIMISIÚN lena gcinntear an táirge bithicídeach é táirge ina bhfuil Clóiríd amóiniam démheitilbeinsile ailcile (C12-16), de bhun Airteagal 3(3) de Rialachán (CE) Uimh. 528/2012 ó Pharlaimint na hEorpa agus ón gComhairle

text:
               CINNEADH CUR CHUN FEIDHME (AE) …/… ÓN gCOIMISIÚN

               an 1.2.2022

               lena gcinntear an táirge bithicídeach é táirge ina bhfuil Clóiríd amóiniam démheitilbeinsile ailcile (C12-16), de bhun Airteagal 3(3) de Rialachán (CE) Uimh. 528/2012 ó Pharlaimint na hEorpa agus ón gComhairle

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Rialachán (AE) Uimh. 528/2012 ó Pharlaimint na hEorpa agus ón gComhairle an 22 Bealtaine 2012 maidir le táirgí bithicídeacha a chur ar fáil ar an margadh agus a úsáid
                  1
               , agus go háirithe Airteagal 3(3) de,

               De bharr an mhéid seo a leanas:

               (1)An 2 Iúil 2020 d’iarr an Danmhairg ar an gCoimisiún cinneadh an táirge bithicídeach é nó nach é mar a shainítear in Airteagal 3(1), pointe (a), de Rialachán (CE) Uimh. 528/2012 táirge ina bhfuil Clóiríd amóiniam démheitilbeinsile ailcile (C12-16) (ADBAC/BKC (C12-C16)) i dtiúchan 2,4 % agus a mhargaíonn an monaróir sa Danmhairg mar oibreán glantacháin fadghníomhach chun sraitheanna d’ábhar carntha a bhaint d’adhmad, de bhríc-obair, de dhíonleaca, de leaca pábhála agus de dhromchlaí eile (‘an táirge’).

               (2)Liostaítear Clóiríd amóiniam démheitilbeinsile ailcile (C12-16) (ADBAC/BKC (C12-C16)) in Iarscríbhinn II a ghabhann le Rialachán Tarmligthe (AE) Uimh. 1062/2014
                  2
                maidir leis an gclár oibre chun scrúdú córasach a dhéanamh ar gach substaint ghníomhach atá ann cheana. Áirítear ADBAC/BKC (C12-C16) sa chlár athbhreithnithe do chineál táirge 2 (i measc nithe eile), eadhon ‘díghalráin agus ailgicídí nár ceapadh lena gcur go díreach ar dhaoine ná ar ainmhithe’, mar a shainítear in Iarscríbhinn V a ghabhann le Rialachán (CE) Uimh. 528/2012. Dá bhrí sin, tá substaint ghníomhach sa táirge mar a shainítear in Airteagal 3(1), pointe (c) den Rialachán sin.

               (3)Faoi mar a mheas an Chúirt Bhreithiúnais ina breithiúnas an 19 Nollaig 2019, i gCás C‑592/18 Darie
                  3
               , ‘is leathan atá an coincheap “táirge bithicídeach”, de réir bhrí Airteagal 3(1)(a) de Rialachán Uimh. 528/2012 [...]. Tacaíonn an cuspóir a leagtar amach in Airteagal 1 den Rialachán sin leis an léirmhíniú leathan sin, bunaithe ar phrionsabal an réamhchúraim, chun “ardleibhéal cosanta a áirithiú do shláinte an duine agus do shláinte ainmhithe araon agus don chomhshaol”’
                  4
               .

               (4)Mar a thug an Chúirt dá haire freisin, tá an t‑aicmiú mar ‘táirge bithicídeach’ chun críocha Airteagal 3(1), pointe (a), de Rialachán (CE) Uimh. 528/2012 faoi réir, i measc nithe eile, an fhíorais go bhfuil an táirge ‘agus an méid sin le hintinn aon orgánach díobhálach a scriosadh, a dhíspreagadh, a dhéanamh neamhdhíobhálach, chun bac a chur ar fheidhmiú an orgánaigh sin, nó chun éifeacht rialaithe a imirt air in aon slí eile’
                  5
               .

               (5)Ina breithiúnas an 19 Nollaig 2019, i gCás C‑592/18 Darie, chuir an Chúirt i dtreis freisin ‘nach n‑eisiatar táirgí glantaigh ó raon feidhme Rialachán Uimh. 528/2012. Thairis sin, mar a dhealraítear ó aithris 21 de Rialachán Uimh. 648/2004, is féidir tuairisc a thabhairt ar tháirge mar ‘glantach’ de réir bhrí Airteagal 2(1) den Rialachán sin mar aon le ‘táirge bithicídeach’ de réir bhrí Airteagal 3(1)(a) de Rialachán Uimh. 528/2012’
                  6
               . In aon chás, is féidir táirge a mheas mar tháirge bithicídeach de réir bhrí Airteagal 3(1)(a) de Rialachán Uimh. 528/2012, gan beann ar an dtagann sé faoi raon feidhme Rialachán (CE) Uimh. 648/2004 nó nach dtagann
                  7
               .

               (6)Dá mba leor an fíoras go maíonn an monaróir gur táirge ‘glantacháin’ é táirge le go gcinnfí nach bhfuil aon chríoch bhithicídeach ag an táirge sin, agus, dá bhrí sin, nach táirge bithicídeach é, d’fhéadfaí dul timpeall go héasca ar cheanglais Rialachán (AE) Uimh. 528/2012 agus an bonn a bhaint dá chuspóirí. Thiocfadh a leithéid de chur chuige salach ar an léirmhíniú atá ar ‘táirge bithicídeach’ arna sholáthar ag an gCúirt Bhreithiúnais. Dá bhrí sin, gach faisnéis a sholáthraíonn an monaróir agus na dáileoirí, agus a sholáthraítear ag díolphointí ba cheart í a chur san áireamh chun a mheas an bhfuil táirge a chuirtear ar an margadh ceaptha le haghaidh úsáid bhithicídeach de réir bhrí Airteagal 3(1), pointe (a), de Rialachán (AE) Uimh. 528/2012.

               (7)Má tá substaintí gníomhacha i dtáirge ag tiúchan níos airde ná leibhéil áirithe tugtar le tuiscint go mbeidh éifeacht iarbhír um shrianadh ag an táirge sin ar orgánach díobhálach amháin nó níos mó. Dá bhrí sin, d’fhéadfadh na leibhéil tiúchain sin léiriú suntasach a thabhairt gur cuireadh an táirge ar an margadh chun críche bithicídí de réir bhrí Airteagal 3(1), pointe (a), de Rialachán (AE) Uimh. 528/2012.

               (8)De réir na faisnéise a chuir an Danmhairg isteach, tá tiúchan 2,4 % den tsubstaint ghníomhach ADBAC/BKC (C12-C16) sa táirge, agus is féidir an táirge a úsáid gan é a chaolú nó é a úsáid tar éis é a chaolú 50 %, agus tá an tiúchan sin cosúil le tiúchan na substainte gníomhaí céanna i dtáirgí bithicídeacha lena scriostar algaí agus a údaraítear san Ísiltír nuair a chaolaítear na táirgí sin lena n‑úsáid de réir na dtreoracha úsáide a ghabhann leo.

               (9)De réir na faisnéise a chuir an Danmhairg isteach, tugann an monaróir tuairisc ar an táirge mar oibreán glantacháin fadghníomhach chun sraitheanna d’ábhar carntha a bhaint d’adhmad, de bhríc-obair, de dhíonleaca, de leaca pábhála agus de dhromchlaí eile agus, sa bhileog sonraí teicniúla, léiríonn sé nach bhfuil an táirge le húsáid ach amháin taobh amuigh. Deir an monaróir freisin gur cheart dromchlaí atá an‑salach a ghlanadh roimh ré le glantach ón monaróir céanna sula gcóirítear an dromchla leis an táirge. Chuir an Danmhairg isteach faisnéis bhreise ó dháileoir agus ó dhíolphointí ar líne. Maíonn an dáileoir go mbriseann an táirge síos fás agus go dtugann sé cosaint ar athfhás. Dar leis an dáileoir, bíonn an fás sin le feiceáil ar dhromchlaí mar ábhar glas carntha nó smáil dhorcha – go háirithe in áiteanna atá ar scáth na gréine mar gheall ar chrainn nó tomacha, ar thaobhanna a bhfuil a n‑aghaidh ó thuaidh agus in áiteanna ina bhfuil go leor taise. Sonraíonn an dáileoir nach ndéanann an fás carntha sin dochar don adhmad go díreach, ach go leathann sé ina shraith mhór leanúnach, sa chaoi nach féidir leis an taise éalú as. I ndíolphointe ar líne, maítear go bhfuil éifeachtaí coisctheacha ag an táirge. D’áitigh an Danmhairg freisin, maidir le díolphointe eile ar líne, go n‑áirítear an táirge ann i gcatagóir táirgí atá dírithe ar adhmad, pábháil agus díonta a ghlanadh, agus a dtuairiscítear ina leith go bhfuil éifeacht dhíreach acu ar algaí ar dhromchlaí.

               (10)Dá bhrí sin, dealraíonn sé go bhfuil an táirge ceaptha le fás algaí neamh‑inmhianaithe a chosc nó a shrianadh, rud a chomhlíonann an sainmhíniú ar orgánach díobhálach mar a leagtar amach in Airteagal 3(1), pointe (g), de Rialachán (AE) Uimh. 528/2012.

               (11)Ós rud é go bhfuil substaint ghníomhach sa táirge, agus go bhfuil an táirge ceaptha le héifeacht um shrianadh a imirt ar orgánach díobhálach trí mhodh gníomhaíochta nach bhfuil fisiciúil ná meicniúil amháin, ba cheart an táirge a mheas mar tháirge bithicídeach mar a shainítear in Airteagal 3(1), pointe (a), de Rialachán (AE) Uimh. 528/2012).

               (12)Toisc go gcumhdaíonn cineál táirge 2, mar a shainítear in Iarscríbhinn V a ghabhann le Rialachán (AE) Uimh. 528/2012, díghalráin agus ailgicídí nár ceapadh lena gcur go díreach ar dhaoine ná ar ainmhithe, ba cheart don táirge a theacht faoi chineál táirge 2.

               (13)Tá na bearta dá bhforáiltear sa Chinneadh seo i gcomhréir le tuairim an Bhuanchoiste um Tháirgí Bithicídeacha,

               TAR ÉIS AN CINNEADH SEO A GHLACADH:

               Airteagal 1

               Táirge ina bhfuil an tsubstaint ghníomhach Clóiríd amóiniam démheitilbeinsile ailcile (C12-16) i dtiúchan 2,4 % agus atá le húsáid i gcoinne algaí, de réir na faisnéise a sholáthair an monaróir nó dáileoirí, measfar gur táirge bithicídeach é de réir bhrí Airteagal 3(1), pointe (a), de Rialachán (AE) Uimh. 528/2012), agus tiocfaidh sé faoi chineáil táirge 2 mar a shainítear in Iarscríbhinn V a ghabhann leis an Rialachán sin.

               Airteagal 2

               Tiocfaidh an Cinneadh seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

               Arna dhéanamh sa Bhruiséil, 1.2.2022

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        IO L 167, 27.6.2012, lch. 1.

                     (2)

                        Rialachán Tarmligthe (AE) Uimh. 1062/2014 ón gCoimisiún an 4 Lúnasa 2014 maidir leis an gclár oibre chun scrúdú córasach a dhéanamh ar gach substaint ghníomhach atá i dtáirgí bithicídeacha dá dtagraítear i Rialachán (AE) Uimh. 528/2012 ó Pharlaimint na hEorpa agus ón gComhairle (IO L 294, 10.10.2014, lch. 1).

                     (3)

                        Breithiúnas ón gCúirt Bhreithiúnais an 19 Nollaig 2019, Darie, C-592/18, ECLI:EU:C:2019:1140.

                     (4)

                        Féach C-592/18 Darie, op. cit., mír 42.

                     (5)

                        Féach C-592/18 Darie, op. cit., mír 32; féach freisin breithiúnas na Cúirte Breithiúnais an 14 Deireadh Fómhair 2021, Biofa, C‑29/20, ECLI:EU:C:2021:843, mír 26.

                     (6)

                        Féach C-592/18 Darie, op. cit., mír 48.

                     (7)

                        Rialachán (CE) Uimh. 648/2004 ó Pharlaimint na hEorpa agus ón gComhairle an 31 Márta 2004 maidir le glantaigh (IO L 104, 8.4.2004, lch. 1).